Partijiet

Motivi tas-sentenza

Parti operattiva



Partijiet

Fil-Kawża T-332/09,

Electrabel, stabbilita fi Brussell (il-Belġju), irrappreżentata minn M. Pittie u P. Honoré, avukati,

rikorrenti,

vs

Il-Kummissjoni Ewropea, irrappreżentata minn A. Bouquet u V. Di Bucci, bħala aġenti,

konvenuta,

li għandha bħala suġġett, prinċipalment, talba għall-annullament tad-Deċiżjoni tal-Kummissjoni C (2009) 4416 finali, tal-10 ta’ Ġunju 2009, dwar l-għoti ta’ multa għall-implimentazzjoni antiċipata ta’ konċentrazzjoni fi ksur tal-Artikolu 7(1) tar-Regolament tal-Kunsill (KEE) Nru 4064/89 (Każ COMP/M.4994 – Electrabel/Compagnie nationale du Rhône), u sussidjarjament, talba għall-annullament jew għat-tnaqqis tal-ammont tal-multa imposta fuq ir-rikorrenti permezz ta’ dik id-deċiżjoni,

IL-QORTI ĠENERALI (It-Tielet Awla),

komposta minn O. Czúcz (Relatur), President, I. Labucka u D. Gratsias, Imħallfin,

Reġistratur: C. Kristensen, Amministratur,

wara li rat il-proċedura bil-miktub u wara s-seduta tat-30 ta’ Novembru 2011,

tagħti l-preżenti

Sentenza

Motivi tas-sentenza

Il-fatti li wasslu għall-kawża

1. Ir-rikorrenti, Electrabel, hija kumpannija rregolata mid-dritt Belġjan li essenzjalment twettaq attivitajiet ta’ produzzjoni, ta’ bejgħ, ta’ negozju u ta’ ġestjoni operattiva ta’ netwerks, fil-qasam tal-elettriku u tal-gass naturali. Meta seħħew il-fatti, hija kienet tagħmel parti mill-Grupp Suez, grupp industrijali attiv fil-ġestjoni ta’ servizzi pubbliċi bi sħab ma’ awtoritajiet, impriżi u individwi fl-oqsma tal-elettriku, tal-gass, tas-servizzi tal-enerġija, tal-ilma u tat-tindif. Mit-22 ta’ Lulju 2008, hija bdiet tifforma parti mill-Grupp GDF Suez, li kien ir-riżultat tal-amalgamazzjoni tal-Grupp Gaz de France mal-Grupp Suez. Hija twettaq l-attivitajiet tagħha fi Franza permezz tas-sussidjarja tagħha Electrabel France.

2. Compagnie nationale du Rhône (CNR) hija impriża pubblika Franċiża li għandha bħala missjoni li tiżviluppa u topera r-Rhône fil-kuntest ta’ konċessjoni mogħtija mill-Istat Franċiż u li hija suġġetta għal limiti leġiżlattivi speċifiċi, kif jirriżulta b’mod partikolari mil-Liġi Franċiża Nru 80-3, tal-4 ta’ Jannar 1980, dwar CNR (Il-Ġurnal Uffiċjali tar-Repubblika Franċiża tal-5 ta’ Jannar 1980, p. 41). CNR tipproduċi u tikkumerċjalizza l-elettriku. Hija tipproponi wkoll servizzi ta’ inġinerija fluvjali fi Franza u f’xi għoxrin pajjiż ieħor. Fl-istatuti tagħha ġie ppreċiżat li hija kumpannija b’responsabbiltà limitata b’interess ġenerali suġġetta għall-kontroll tal-Istat fl-istess kundizzjonijiet bħall-impriżi pubbliċi nazzjonali. Hija għandha kunsill ta’ sorveljanza u bord tad-diretturi.

3. Il-Liġi Franċiża Nru 2001-1168, tal-11 ta’ Diċembru 2001, dwar miżuri urġenti ekonomiċi u finanzjarji ta’ riforma (Il-Ġurnal Uffiċjali tar-Repubblika Franċiża tat-12 ta’ Diċembru 2001, p. 19703, iktar ’il quddiem il-“Liġi Murcef”), tippreċiża fl-Artikolu 21 tagħha li CNR hija kumpannija b’responsabbiltà limitata li l-maġġoranza tal-kapital u tad-drittijiet ta’ vot tagħha qiegħda f’idejn awtoritajiet territorjali kif ukoll persuni ġuridiċi oħrajn irregolati mid-dritt pubbliku jew impriżi tas-settur pubbliku. Il-kapital ta’ CNR, sa matul is-sena 2003, kien esklużivament f’idejn entitajiet jew impriżi pubbliċi li l-kapital tagħhom dak iż-żmien kien kollu f’idejn l-Istat. L-iktar żewġ azzjonisti importanti ta’ CNR, sa dak iż-żmien, kienu Société nationale des chemins de fer français (SNCF, jiġifieri l-kumpannija ferrovjarja nazzjonali Franċiża) u Électricité de France (EDF).

4. Fil-kuntest ta’ proġett ta’ akkwist tal-kumpannija Ġermaniża Energie Baden-Württemberg AG (iktar ’il quddiem “EnBW”), EDF ġiet obbligata mill-Kummissjoni tal-Komunitajiet Ewropej timpenja ruħha li ċċedi s-sehem tagħha fil-kapital ta’ CNR abbażi tad-Deċiżjoni tal-Kummissjoni, tas-7 ta’ Frar 2001, li tiddikjara konċentrazzjoni kompatibbli mas-suq komuni u mal-Ftehim taż-ŻEE (Każ COMP/M.1853 – EDF/EnBW) (ĠU L 59, p. 1, iktar ’il quddiem id-“deċiżjoni EDF/EnBW”).

5. Fl-24 ta’ Ġunju 2003, ir-rikorrenti akkwistat xi titoli ta’ CNR li kienu jirrappreżentaw 17.86 % tal-kapital tagħha u 16.88 % tad-drittijiet ta’ vot tagħha.

6. Fis-27 ta’ Ġunju 2003, EDF u r-rikorrenti ffirmaw wegħda ta’ bejgħ u ta’ xiri ta’ azzjonijiet li abbażi tagħha EDF ċediet lir-rikorrenti s-sehem kollu tagħha fil-kapital ta’ CNR.

7. Fl-24 ta’ Lulju 2003, ir-rikkorenti kkonkludiet mal-Caisse des dépôts et consignations (CDC) ftehim bejn l-azzjonisti (iktar ’il quddiem il-“ftehim”) fil-kuntest tal-akkwist minn din tal-aħħar tas-sehem ta’ SNCF fil-kapital ta’ CNR. Abbażi tal-imsemmi ftehim, kienu previsti, b’mod partikolari:

– opzjoni ta’ bejgħ u ta’ xiri ta’ azzjonijet ta’ CNR f’każ li r-regola prevista fl-Artikolu 21 tal-Liġi Murcef titħassar b’mod li tagħti lir-rikorrenti dritt ta’ prelazzjoni biex takkwista l-azzjonijiet kollha ta’ azzjonist pubbliku li jkunu saru disponibbli jew parti minnhom kif ukoll is-sehem ta’ CDC;

– il-vot miftiehem fil-laqgħa ġenerali u fil-kunsill ta’ sorveljanza sabiex jinħatru r-rappreżentanti tal-azzjonisti fil-kunsill ta’ sorveljanza u l-membri tal-bord tad-diretturi ta’ CNR;

– dritt ta’ oppożizzjoni reċiproka jekk il-parti l-oħra tkun qed tipprevedi li tikkonkludi arranġamenti għal votazzjonijiet ma’ azzjonist jew ma’ azzjonisti oħrajn.

8. Fit-23 ta’ Diċembru 2003, ir-rikorrenti akkwistat it-titoli li sa dak iż-żmien kienu f’idejn EDF u x-Chambre de Commerce et d’Industrie de Villefranche et du Beaujolais (il-Kamra tal-Kummerċ u tal-Industrija ta’ Villefranche u ta’ Beaujolais) (Franza), biex b’hekk is-sehem tagħha tela’ għal 49.95 % tal-kapital u għal 47.92 % tad-drittijiet ta’ vot ta’ CNR.

9. Fid-9 ta’ Awwissu 2007, ir-rikorrenti talbet lill-Kummissjoni sabiex tagħti l-opinjoni tagħha dwar il-kisba min-naħa tagħha ta’ kontroll esklużiv de facto ta’ CNR. Infetaħ djalogu mas-servizzi tal-Kummissjoni sabiex jiġi ddeterminat jekk kienx hemm tabilħaqq tali kontroll u sabiex tiġi ppreċiżata l-informazzjoni neċessarja biex tiġi prodotta formola ta’ notifikazzjoni abbażi tar-Regolament tal-Kunsill (KE) Nru 139/2004, tal-20 ta’ Jannar 2004, dwar il-kontroll ta’ konċentrazzjonijiet bejn impriżi (ĠU Edizzjoni Speċjali bil-Malti, Kapitolu 8, Vol. 3, p. 40). Fis-26 ta’ Marzu 2008, ġiet prodotta l-formola ta’ notifikazzjoni formali, fejn ir-rikorrenti qalet li ħadet il-kontroll esklużiv de facto ta’ CNR matul is-sena 2007 (iktar ’il quddiem il-“formola CO”). B’deċiżjoni tad-29 ta’ April 2008 (Każ COMP/M.4994 – Electrabel/Compagnie nationale du Rhône) (iktar ’il quddiem id-“deċiżjoni ta’ awtorizzazzjoni”), il-Kummissjoni ma opponietx ruħha u ddikjarat bħala kompatibbli mas-suq komuni l-imsemmija konċentrazzjoni abbażi tal-Artikolu 6(1)(b) tar-Regolament Nru 139/2004, filwaqt li ħalliet miftuħa l-kwistjoni tad-data preċiża tal-kisba ta’ kontroll esklużiv de facto ta’ CNR mir-rikorrenti.

10. Fis-17 ta’ Diċembru 2008, ir-rikorrenti rċeviet dikjarazzjoni tal-oġġezzjonijiet fejn kien jingħad li l-Kummissjoni kienet waslet b’mod provviżorju għall-konklużjoni li l-konċentrazzjoni bejnha u CNR kienet ġiet implementata fit-23 ta’ Diċembru 2003 qabel ma din ġiet innotifikata lilha u qabel ma din ġiet iddikjarata kompatibbli mas-suq komuni, liema ħaġa tikkostitwixxi ksur tal-Artikolu 7(1) tar-Regolament tal-Kunsill (KEE) Nru 4064/89, tal-21 ta’ Diċembru 1989, dwar il-kontroll ta’ konċentrazzjonijiet bejn impriżi (ĠU Edizzjoni Speċjali bil-Malti, Kapitolu 8, Vol. 1, p. 31), kif emendat bir-Regolament tal-Kunsill (KE) Nru 1310/97, tat-30 ta’ Ġunju 1997 (ĠU Edizzjoni Speċjali bil-Malti, Kapitolu 8, Vol. 1, p. 164).

11. Fit-13 ta’ Frar 2009, ir-rikorrenti wieġbet id-dikjarazzjoni tal-oġġezzjonijiet.

12. Fil-11 ta’ Marzu 2009, saret seduta.

13. Fl-10 ta’ Ġunju 2009, il-Kummissjoni adottat id-Deċiżjoni C (2009) 4416 dwar l-għoti ta’ multa għall-implimentazzjoni antiċipata ta’ konċentrazzjoni fi ksur tal-Artikolu 7(1)tar-Regolament Nru 4064/89 (Każ COMP/M.4994 – Electrabel/Compagnie nationale du Rhône) (iktar ’il quddiem id-“deċiżjoni kkontestata”).

14. Id-dispożittiv tad-deċiżjoni kkontestata jipprevedi dan li ġej:

“Artikolu 1

[Ir-rikorrenti] kisret l-Artikolu 7(1) tar-[Regolament Nru 4064/89], billi implementat konċentrazzjoni b’dimensjoni Komunitarja qabel ma nnotifikatha u qabel ma din ġiet iddikjarata kompatibbli mas-suq komuni, għall-perijodu bejn it-23 ta’ Diċembru 2003 u d-9 ta’ Awwissu 2007.

Artikolu 2

Għall-ksur stabbilit fl-Artikolu 1 qed tiġi imposta multa ta’ EUR 20 000 000 fuq [ir-rikorrenti].

Artikolu 3

Il-multa imposta fl-Artikolu 2 għandha titħallas f’euro f’terminu ta’ tliet xhur […]” [traduzzjoni mhux uffiċjali].

Proċedura u t-talbiet tal-partijiet

15. Permezz ta’ att ippreżentat fir-Reġistru tal-Qorti tal-Prim’Istanza (li issa saret il-Qorti Ġenerali) fl-20 ta’ Awwissu 2009, ir-rikorrenti ppreżentat dan ir-rikors.

16. Ir-rikorrenti essenzjalment titlob li l-Qorti Ġenerali jogħġobha:

– prinċipalment, tannulla d-deċiżjoni kkontestata kollha kemm hi;

– sussidjarjament, tannulla l-Artikoli 2 u 3 tad-deċiżjoni kkontestata jew, għall-inqas, tnaqqas l-ammont tal-multa imposta fuqha skont l-Artikolu 2;

– tikkundanna lill-Kummissjoni għall-ispejjeż.

17. Il-Kummissjoni titlob li l-Qorti Ġenerali jogħġobha:

– tiċħad ir-rikors;

– tikkundanna lir-rikorrenti għall-ispejjeż.

18. Fuq rapport tal-Imħallef Relatur, il-Qorti Ġenerali (It-Tielet Awla) iddeċidiet li tiftaħ il-proċedura orali u, fil-kuntest tal-miżuri ta’ organizzazzjoni tal-proċedura previsti fl-Artikolu 64 tar-Regoli tal-Proċedura tal-Qorti Ġenerali, għamlet mistoqsijiet bil-miktub lill-partijiet u talbet lir-rikorrenti sabiex tipproduċi ċerti dokumenti. Il-partijiet issodisfaw it-talbiet tagħha fit-terminu mogħti.

19. It-trattazzjoni tal-partijiet u t-tweġibiet tagħhom għall-mistoqsijiet orali magħmula mill-Qorti Ġenerali nstemgħu fis-seduta tat-30 ta’ Novembru 2011.

Id-dritt

20. Insostenn tar-rikors, ir-rikorrenti qed tressaq talbiet prinċipali u talbiet sussidjarji. Insostenn tat-talbiet prinċipali tagħha, hija tinvoka żewġ motivi intiżi għall-annullament tad-deċiżjoni kkontestata kollha. L-ewwel motiv huwa bbażat fuq allegat ksur tal-Artikolu 7(1) tar-Regolament Nru 4064/89 u fuq allegat ksur tal-Artikolu 253 KE billi l-Kummissjoni ma kklassifikatx b’mod korrett il-ksur u billi d-deċiżjoni kkontestata tinkludi kontradizzjoni ta’ motivi. It-tieni motiv huwa bbażat fuq allegat ksur tal-Artikolu 3(3) u tal-Artikolu 7(1) tar-Regolament Nru 4064/89 kif ukoll tal-prinċipju li jipprovdi li l-Kummissjoni għandha tosserva r-regoli li hija imponiet fuqha nfisha. Insostenn tat-talbiet sussidjarji, hija tinvoka żewġ motivi intiżi għall-annullament tal-multa jew għat-tnaqqis tal-ammont tagħha. It-tielet motiv huwa bbażat fuq allegat ksur tal-Artikolu 1 tar-Regolament [tal-Kunsill] (KEE) Nru 2988/74, tas-26 ta’ Novembru 1974, li jikkonċerna l-perijodi ta’ limitazzjoni fil-proċedimenti u l-infurzar tas-sanzjonijiet taħt ir-regoli tal-Komunità Ekonomika Ewropea dwar it-trasport u l-kompetizzjoni (ĠU Edizzjoni Speċjali bil-Malti, Kapitolu 7, Vol. 1, p. 61), sa fejn is-setgħa tal-Kummissjoni li tiddeċiedi dwar sanzjoni kontra r-rikorrenti hija preskritta. Ir-raba’ motiv huwa bbażat fuq allegat ksur tal-Artikolu 14(2) tar-Regolament Nru 4064/89 u tal-prinċipji ta’ proporzjonalità, ta’ amministrazzjoni tajba u ta’ aspettattivi leġittimi.

1. Fuq it-talbiet prinċipali intiżi għall-annullament tad-deċiżjoni kkontestata

21. Il-Qorti Ġenerali tikkunsidra li jkun aħjar jekk it-tieni motiv jiġi eżaminat qabel ma tinbeda l-analiżi tal-ewwel wieħed.

Fuq it-tieni motiv, ibbażat fuq allegat ksur tal-Artikolu 3(3) u tal-Artikolu 7(1) tar-Regolament Nru 4064/89 kif ukoll tal-prinċipju li jipprovdi li l-Kummissjoni għandha tosserva r-regoli li hija imponiet fuqha nfisha

22. Ir-rikorrenti ssostni, essenzjalment, li l-Kummissjoni wettqet diversi żbalji meta kkunsidrat li hija kienet kisbet kontroll esklużiv de facto ta’ CNR fit-23 ta’ Diċembru 2003.

23. Il-Kummissjoni tikkontesta li l-analiżi tagħha hija vvizzjata bi żbalji.

24. Għandu jitfakkar li l-Artikolu 3(1) tar-Regolament Nru 4064/89 jiddefinixxi l-eżistenza ta’ konċentrazzjoni bħala meta żewġ impriżi jew iktar li qabel kienu indipendenti jingħaqdu, jew persuna jew persuni li jkunu diġà qed jikkontrollaw mill-inqas impriża waħda, jew impriża jew impriżi jiksbu, kemm jekk b’xiri ta’ titoli jew assi, b’kuntratt jew b’xi mezz ieħor, kontroll dirett jew indirett ta’ impriża waħda jew iktar jew xi partijiet minn dawn l-impriżi. Din id-dispożizzjoni ġiet ippreċiżata fl-Artikolu 3(3) minn fejn jirriżulta li kontroll għandu jirriżulta minn drittijiet, kuntratti jew kull mezzi oħra li, jew separatament jew flimkien u f’kunsiderazzjoni tal-fatti jew tal-liġi involuta, jagħtu l-possibbiltà li tiġi eżerċitata influwenza deċiżiva fuq xi attività ta’ impriża.

25. L-ilmenti tar-rikorrenti jikkonċernaw b’mod partikolari l-premessi 40 sa 173 tad-deċiżjoni kkontestata fejn il-Kummissjoni tispjega l-punti ta’ fatt u ta’ liġi li wassluha sabiex tikkunsidra li r-rikorrenti kienet kisbet il-kontroll esklużiv ta’ CNR, fis-sens tal-Artikolu 3(3) tar-Regolament Nru 4064/89, mit-23 ta’ Diċembru 2003 u li, b’mod partikolari, kienet seħħet bidla fil-kontroll fuq bażi dewwiema f’dik id-data. Minn dan kollu l-Kummissjoni tikkonkludi, fil-premessa 174 tad-deċiżjoni kkontestata, li mit-23 ta’ Diċembru 2003 r-rikorrenti kienet implementat konċentrazzjoni b’dimensjoni Komunitarja, bi ksur tal-Artikolu 7(1) tar-Regolament Nru 4064/89, li jipprovdi li konċentrazzjoni li taqa’ fil-kamp ta’ applikazzjoni tal-imsemmi regolament la għandha tiġi implementata qabel ma tiġi nnotifikata u lanqas qabel ma tiġi ddikjarata kompatibbli mas-suq komuni.

26. Fid-deċiżjoni kkontestata, il-Kummissjoni tirreferi għal sitt indizji bħala bażi għall-konklużjoni tagħha:

– fit-23 ta’ Diċembru 2003, bl-akkwist tas-sehem ta’ EDF, ir-rikorrenti saret b’mod ċar l-ikbar azzjonista ta’ CNR u kienet żgura li kellha de facto maġġoranza assoluta fil-laqgħa ġenerali ta’ CNR, fid-dawl, b’mod partikolari, tas-sehem tagħha ta’ 49.95 % mill-kapital ta’ CNR, li jirrappreżenta 47.92 % ta’ drittijiet ta’ vot, tal-fatt li l-azzjonisti – għajr iċ-CDC (li kellha 22 % tal-kapital u 20 % ta’ drittijiet ta’ vot) – ikkostitwiti minn kważi 200 awtorità territorjali u entitajiet pubbliċi lokali oħrajn li kellhom 16.82 % tal-kapital, kienu mifruxa ħafna, kif ukoll ta’ rati ta’ preżenza tal-azzjonisti fil-laqgħat ġenerali ta’ CNR fit-tliet snin preċedenti (premessi 41 sa 77 tad-deċiżjoni kkontestata);

– mis-sena 2003, ir-rikorrenti kellha l-maġġoranza assoluta fi ħdan il-bord tad-diretturi ta’ CNR kif ukoll il-mezzi sabiex iżżommha (premessi 78 sa 86 tad-deċiżjoni kkontestata);

– il-Liġi Murcef ma kinitx timpedixxi lir-rikorrenti milli tikseb il-kontroll ta’ CNR (premessi 87 sa 93 tad-deċiżjoni kkontestata);

– mis-sena 2003, bil-kisba tar-rwol industrijali li kellha EDF fi ħdan CNR, ir-rikorrenti kienet l-unika azzjonista industrijali ta’ CNR u kellha rwol ċentrali fil-ġestjoni operattiva tagħha (premessi 94 sa 126 tad-deċiżjoni kkontestata);

– mis-sena 2004, CNR kienet de facto kkunsidrata li tifforma parti mill-Grupp Suez, kemm mid-diriġenti ta’ CNR kif ukoll mid-diriġenti ta’ Suez (premessi 127 sa 158 tad-deċiżjoni kkontestata), u

– ir-rikorrenti kellha dritt ta’ prelazzjoni fuq l-azzjonijiet l-oħra ta’ CNR (punti 159 sa 164 tad-deċiżjoni kkontestata).

27. It-tieni motiv tar-rikorrenti huwa maqsum fi tliet partijiet. Fl-ewwel parti, hija ssostni li l-Kummissjoni ma ħaditx inkunsiderazzjoni karatteristika fundamentali ta’ CNR. Fil-kuntest tat-tieni parti, hija ssostni li l-Kummissjoni applikat b’mod inkomplut u żbaljat it-test stabbilit fil-“linji gwida” tagħha u wettqet żbalji li affettwaw l-evalwazzjoni tal-indizju bbażat fuq il-maġġoranza fil-laqgħat ġenerali ta’ CNR. Fl-aħħar nett, fit-tielet parti, ir-rikorrenti tirreferi għal tliet żbalji li affettwaw l-indizji l-oħrajn adottati mill-Kummissjoni fid-deċiżjoni kkontestata, b’mod partikolari (i) il-maġġoranza mis-sena 2003 fi ħdan il-bord tad-diretturi ta’ CNR, (ii) xi dikjarazzjonijiet ta’ diriġenti ta’ CNR u tal-Grupp Suez, u (iii) l-eżistenza ta’ dritt ta’ prelazzjoni fuq ċerti azzjonijiet ta’ CNR.

28. Il-Kummissjoni tosserva, qabel kollox, li t-tieni motiv tar-rikorrenti huwa ineffettiv sa fejn jirrigwarda l-eżistenza stess tal-ksur. Ir-rikorrenti ma hijiex qed tikkontesta l-eżistenza ta’ ksur, iżda pjuttost it-tul tiegħu, u dan ma jistax jiġġustifika l-annullament tad-deċiżjoni kkontestata kollha. Il-Kummissjoni tinvoka ċerti affermazzjonjiet tar-rikorrenti f’abbozz ta’ formola CO tas-17 ta’ Jannar 2008 kif ukoll il-fatt li, meta nnotifikat il-konċentrazzjoni, ir-rikorrenti kienet qed tammetti fi kwalunkwe każ li ħadet il-kontroll esklużiv de facto ta’ CNR mingħajr ma ġiet awtorizzata tagħmel dan. Skont il-Kummissjoni, jista’ jkun hemm il-possibbiltà li l-kontestazzjoni tat-tul tal-ksur tkun rilevanti għall-iffissar tal-ammont tal-multa, iżda mhux għall-klassifikazzjoni tal-fatti tal-ksur.

29. F’dan ir-rigward, ir-rikorrenti ssostni li, meta nnotifikat il-konċentrazzjoni matul is-sena 2007, hija pprovat twettaq l-obbligu ta’ notifikazzjoni li jirriżulta mill-Artikolu 4 tar-Regolament Nru 4064/89.

30. Dak l-artikolu jikkonċerna l-obbligu ta’ notifikazzjoni minn qabel ta’ konċentrazzjonijiet b’dimensjoni Komunitarja. L-Artikolu 4(1) jipprovdi li konċentrazzjonijiet b’dimensjoni Komunitarja għandhom jiġu nnotifikati lill-Kummissjoni mhux iktar tard minn ġimgħa wara l-konklużjoni tal-ftehim, jew wara l-avviż ta’ offerta pubblika, jew l-akkwist ta’ interess ta’ kontroll. Għandu jiġi osservat li r-rikorrenti għandha raġun li tafferma li l-fatt li nnotifikat it-tranżazzjoni b’mod konformi ma’ dik id-dispożizzjoni ma jistax jiġi kkunsidrat, fil-kuntest ta’ proċedura ta’ ksur bħal dik inkwistjoni f’dan il-każ, bħala rikonoxximent min-naħa tagħha tal-eżistenza ta’ ksur tal-obbligu ta’ sospensjoni previst fl-Artikolu 7(1) tar-Regolament Nru 4064/89.

31. Fil-fatt, fil-qasam tad-dritt tal-kompetizzjoni, fil-każ ta’ kontroversja dwar l-eżistenza ta’ ksur, hija l-Kummissjoni li għandha tipproduċi l-prova tal-ksur li hija tikkonstata u li għandha tistabbilixxi l-provi xierqa li juru, b’mod suffiċjenti fid-dritt, l-eżistenza tal-fatti li jikkostitwixxu ksur (ara, b’analoġija, is-sentenzi tal-Qorti tal-Ġustizzja tas-17 ta’ Diċembru 1998, Baustahlgewebe vs Il-Kummissjoni, C-185/95 P, Ġabra p. I-8417, punt 58, u tas-6 ta’ Jannar 2004, BAI u Il-Kummissjoni vs Bayer, C-2/01 P u C-3/01 P, Ġabra p. I-23, punt 62; is-sentenza tal-Qorti Ġenerali tas-17 ta’ Settembru 2007, Microsoft vs Il-Kummissjoni, T-201/04, Ġabra p. II-3601, punt 688). Għal dan il-għan, hija għandha tipproduċi provi suffiċjentement preċiżi u konsistenti sabiex tistabbilixxi konvinzjoni soda li l-ksur allegat seħħ (ara, f’dan is-sens u b’analoġija, is-sentenzi tal-Qorti tal-Ġustizzja tat-28 ta’ Marzu 1984, CRAM u Rheinzink vs Il-Kummissjoni, 29/83 u 30/83, Ġabra p. 1679, punt 20; tal-31 ta’ Marzu 1993, Ahlström Osakeytiö et vs Il-Kummissjoni, C-89/85, C-104/85, C-114/85, C-116/85, C-117/85 u C-125/85 sa C-129/85, Ġabra p. I-1307, punt 127, u tal-Qorti Ġenerali tal-21 ta’ Jannar 1999, Riviera Auto Service et vs Il-Kummissjoni, T-185/96, T-189/96 u T-190/96, Ġabra p. II-93, punt 47).

32. Għaldaqstant, hija l-Kummissjoni li fid-deċiżjoni kkontestata għandha tipproduċi provi suffiċjentement preċiżi u konsistenti sabiex tistabbilixxi ksur tal-Artikolu 7(1) tar-Regolament Nru 4064/89.

33. Ċertament, l-elementi invokati mill-Kummissjoni insostenn tal-argument preliminari tagħha, bħall-fatt li r-rikorrenti nnotifikat il-konċentrazzjoni jew li għamlet affermazzjonijiet f’abbozz ta’ formola CO kif ukoll il-kwistjoni tal-leġittimità min-naħa tal-Kummissjoni li tinvoka quddiem il-Qorti Ġenerali affermazzjonijiet f’abbozz ta’ formola bħal dan, jistgħu jiġu eżaminati, jekk ikun il-każ, mil-lat tas-suffiċjenza tal-provi tal-eżistenza ta’ ksur. Fil-fatt, il-proċeduri quddiem il-Qorti Ġenerali huma rregolati mill-prinċipju tal-produzzjoni libera tal-provi u l-unika kriterju rilevanti għall-evalwazzjoni tal-provi prodotti jirrisjedi fil-kredibbiltà tagħhom (sentenza tal-Qorti Ġenerali tat-8 ta’ Lulju 2004, JFE Engineering et vs Il-Kummissjoni, T-67/00, T-68/00, T-71/00 u T-78/00, Ġabra p. II-2501, punt 273).

34. Madankollu, tali argumenti ma jistgħux jiġu invokati sabiex iċaħħdu lir-rikorrenti mill-possibbiltà li tikkontesta l-elementi li jikkostitwixxu l-ksur li għalihom il-Kummissjoni għandha l-oneru tal-prova, bħal b’mod partikolari it-tul tal-ksur.

35. B’mod partikolari, fir-rigward tar-referenza li għamlet il-Kummissjoni għal affermazzjoni tar-rikorrenti f’abbozz ta’ formola CO tas-17 ta’ Jannar 2008, jiġifieri li l-kontroll esklużiv de facto donnu kien ilu jeżisti mis-sena 2004, filwaqt li r-rikorrenti fil-formola finali sostniet li t-teħid ta’ kontroll sar matul is-sena 2007, min-naħa waħda, għandu jiġi osservat li għalkemm ir-rikonoxximent espliċitu jew impliċitu ta’ punti ta’ fatt jew ta’ liġi minn impriża matul il-proċedura amministrattiva quddiem il-Kummissjoni jista’ jikkostitwixxi prova addizzjonali matul l-evalwazzjoni tal-fondatezza ta’ rimedju ġudizzjarju, dan ma jistax jillimita l-eżerċizzju stess tad-dritt ta’ azzjoni ġudizzjarja quddiem il-Qorti Ġenerali li persuna fiżika jew ġuridika għandha skont ir-raba’ paragrafu tal-Artikolu 230 KE (ara, f’dan is-sens, is-sentenza tal-Qorti tal-Ġustizzja tal-1 ta’ Lulju 2010, Knauf Gips vs Il-Kummissjoni, C-407/08 P, Ġabra p. I-6371, punt 90). Min-naħa l-oħra, dan huwa element ad abundantiam osservat mill-Kummissjoni fil-premessa 166 tad-deċiżjoni kkontestata wara li hija kkonkludiet, fil-premessa 165, li l-ksur kien ilu jeżisti mit-23 ta’ Diċembru 2003. F’dawn iċ-ċirkustanzi, l-argument tal-Kummissjoni li l-motiv tar-rikorrenti huwa ineffettiv, għaliex hija rrikonoxxiet il-ksur fil-kuntest ta’ abbozz ta’ formola CO, għandu jiġi miċħud mingħajr ma hemm lok li tingħata deċiżjoni dwar l-argument tar-rikorrenti li l-Kummissjoni ma tistax tinvoka informazzjoni meħuda minn abbozz ta’ formola CO quddiem il-Qorti Ġenerali peress li dan huwa dokument li kien prodott b’mod kunfidenzjali.

36. Fl-aħħar nett, anki jekk ir-rikorrenti qedha biss tikkontesta t-tul tal-ksur, il-possibbiltà li l-argumenti tagħha jintlaqgħu tkun tista’ twassal għal annullament parzjali tal-Artikolu 1 tad-deċiżjoni kkontestata (ara, f’dan is-sens u b’analoġija, is-sentenza tal-Qorti Ġenerali tal-25 ta’ Ottubru 2005, Groupe Danone vs Il-Kummissjoni, T-38/02, Ġabra p. II-4407, punti 211 sa 213), kif wara kollox irrikonoxxiet il-Kummissjoni.

37. F’dawn iċ-ċirkustanzi, il-motiv ma jistax jiġi miċħud bħala ineffettiv.

38. Il-Qorti Ġenerali tikkunsidra li jkun aħjar jekk l-ewwel nett jiġu eżaminati l-argumenti mressqa fil-kuntest tat-tieni parti tat-tieni motiv biex imbagħad jiġu analizzati l-ewwel u t-tielet partijiet tal-imsemmi motiv. Barra minn hekk, l-ewwel parti u l-ewwel ilment imressqa fil-kuntest tat-tielet parti, li l-argumenti tagħhom huma simili, għandhom jiġu eżaminati flimkien.

Fuq it-tieni parti tat-tieni motiv ibbażata fuq allegata applikazzjoni inkompluta u żbaljata tat-test stabbilit mill-Kummissjoni fil-“linji gwida” tagħha u fuq allegati żbalji li jaffettwaw l-evalwazzjoni tal-indizju bbażat fuq il-maġġoranza fil-laqgħat ġenerali ta’ CNR

39. Meta tinvoka żbalji ta’ evalwazzjoni fl-applikazzjoni tal-“linji gwida”, ir-rikorrenti qed tirreferi għall-applikazzjoni tal-Avviż tal-Kummissjoni fuq il-kunċett ta’ konċentrazzjoni skond ir-Regolament tal-Kunsill Nru 4064/89 fuq il-kontroll ta’ konċentrazzjonijiet bejn l-impriżi (ĠU Edizzjoni Speċjali bil-Malti, Kapitolu 8, Vol. 1, p. 195, iktar ’il quddiem l-“Avviż fuq il-kunċett ta’ konċentrazzjoni”) u għall-Avviż ġuriżdizzjonali konsolidat tal-Kummissjoni taħt ir-Regolament tal-Kunsill (KE) Nru 139/2004 dwar il-kontroll ta’ konċentrazzjonijiet bejn l-impriżi (ĠU C 95, p. 1, iktar ’il quddiem l-“Avviż ġurisdizzjonali konsolidat”). Hija ssostni, essenzjalment, li l-Kummissjoni applikat b’mod inkomplut u żbaljat it-test dwar il-kisba ta’ kontroll esklużiv de facto minn azzjonist minoritarju rrakkomandat fl-imsemmija avviżi u li hija wettqet żbalji li affettwaw l-evalwazzjoni tal-indizju bbażat fuq il-maġġoranza fil-laqgħat ġenerali ta’ CNR billi applikatu b’mod essenzjalment kwantitattiv filwaqt li dawn l-avviżi jippreċiżaw ukoll li, sabiex jiġi ddeterminat jekk operazzjoni tkunx tikkostitwixxi konċentrazzjoni, għandha ssir analizi prospettiva u globali u għandhom jiġu applikati kriterji kwalitattivi iktar milli kwantitattivi.

40. F’dan ir-rigward, għandu jiġi osservat li, kif jingħad fil-premessa 53 tad-deċiżjoni kkontestata, ir-rikorrenti ma għandhiex raġun li tinvoka l-Avviż ġurisdizzjonali konsolidat. Huwa minnu li l-punt 2 tal-Avviż ġurisdizzjonali konsolidat jippreċiża li l-imsemmi avviż jissostitwixxi l-Avviż fuq il-kunċett ta’ konċentrazzjoni. Madankollu, filwaqt li l-punt 1 tal-Avviż ġurisdizzjonali konsolidat jipprovdi li, “permezz ta’ dan l-avviż, il-Kummissjoni biħsiebha tagħti xi indikazzjonijiet dwar il-kwistjonijiet li jirrigwardaw il-kompetenza tagħha li jistgħu jinqalgħu fil-kuntest” [traduzzjoni mhux uffiċjali] tar-Regolament Nru 139/2004, mill-Artikolu 26(2) tal-imsemmi regolament, li jissemma wkoll fid-deċiżjoni kkontestata, jirriżulta li r-Regolament Nru 4064/89 jibqa’ japplika fir-rigward ta’ kull konċentrazzjoni li kienet is-suġġett ta’ ftehim jew ta’ avviż jew fejn il-kontroll kien miksub fis-sens tal-Artikolu 4(1) ta’ dan ir-regolament qabel l-1 ta’ Mejju 2004. Issa, f’dan il-każ, il-Kummissjoni, li kien biħsiebha tissanzjona l-implementazzjoni ta’ konċentrazzjoni bi ksur tal-Artikolu 7(1) tar-Regolament Nru 4064/89, tabilħaqq ikkunsidrat li r-rikorrenti kienet kisbet il-kontroll esklużiv de facto ta’ CNR fit-23 ta’ Diċembru 2003. Sa fejn l-Avviż fuq il-kunċett ta’ konċentrazzjoni għandu l-għan, skont il-punt 1 tiegħu, li jipprovdi gwida ta’ kif il-Kummissjoni tinterpreta t-terminu konċentrazzjoni użat fl-Artikolu 3 tar-Regolament Nru 4064/89, għaldaqstant għandu jiġi kkunsidrat li r-rikorrenti għandha raġun li tinvoka, fil-kuntest ta’ din il-kawża, biss l-Avviż fuq il-kunċett ta’ konċentrazzjoni biss. Din il-preċiżazzjoni madankollu ma għandhiex effett fuq l-analiżi li għandha ssir fil-kuntest ta’ din il-parti. Kif jirrikonoxxu l-partijiet, it-test taż-żewġ avviżi ma huwiex tabilħaqq differenti fuq il-mertu fir-rigward tat-test propost sabiex tiġi stabbilita l-eżistenza ta’ kontroll esklużiv de facto minn azzjonist minoritarju. Bħall-Avviż ġurisdizzjonali konsolidat, l-Avviż fuq il-kunċett ta’ konċentrazzjoni jippreċiża li, sabiex jiġi ddeterminat jekk operazzjoni tkunx tikkostitwixxi konċentrazzjoni, il-Kummissjoni għandha tapplika kriterji kwalitattivi iktar milli kwantitattivi, li jenfasizzaw il-kunċett ta’ kontroll (punt 4).

41. Jidher ukoll ċar, kif tfakkar ir-rikorrenti u kif il-Kummissjoni bl-ebda mod ma tikkontesta, li l-Kummissjoni hija marbuta mill-avviżi li hija tadotta fil-qasam tal-kontroll tal-konċentrazzjonijiet, bil-kundizzjoni li dawn josservaw ir-regoli tat-Trattat u tar-Regolament Nru 4064/89 (ara, b’analoġija, is-sentenza tal-Qorti Ġenerali tad-9 ta’ Lulju 2007, Sun Chemical Group et vs Il-Kummissjoni, T-282/06, Ġabra p. II-2149, punt 55).

42. Fl-aħħar nett, għandu jiġi ppreċiżat, ukoll b’mod preliminari, li, anki jekk ir-rikorrenti ssemmi żbalji manifesti ta’ evalwazzjoni min-naħa tal-Kummissjoni, l-analiżi ta’ din tal-aħħar fir-rigward taċ-ċirkustanzi tal-implementazzjoni ta’ konċentrazzjoni hija suġġetta għal stħarriġ sħiħ min-naħa tal-Qorti Ġenerali. Fil-fatt, il-kunċett ta’ konċentrazzjoni jsostni l-kompetenza tal-Kummissjoni abbażi tar-Regolament Nru 4064/89 (ara, b’analoġija, is-sentenza tal-Qorti Ġenerali tas-6 ta’ Lulju 2010, Aer Lingus Group vs Il-Kummissjoni, T-411/07, Ġabra p. II-3691, punt 62). Barra minn hekk, il-Kummissjoni ma hijiex tinvoka l-eżistenza ta’ marġni ta’ diskrezzjoni min-naħa tagħha f’din il-materja.

43. Huwa fid-dawl ta’ dawn il-prinċipji li għandhom jiġu eżaminati suċċessivament it-tliet żbalji ta’ evalwazzjoni allegatament imwettqa mill-Kummissjoni sabiex jiġi kkunsidrat li, fit-23 ta’ Diċembru 2003, bl-akkwist tas-sehem ta’ EDF, ir-rikorrenti saret b’mod ċar l-ikbar azzjonista ta’ CNR u li hija kienet żgura li kellha maġġoranza assoluta fil-laqgħa ġenerali ta’ CNR.

44. L-ewwel nett, ir-rikorrenti ssostni li l-istruttura tal-voti fil-laqgħat ġenerali tas-snin ta’ qabel ix-xahar ta’ Diċembru 2003 ma hijiex rilevanti. Fil-fehma tagħha, il-Kummissjoni ma ħaditx inkunsiderazzjoni l-fatt li l-azzjonista prinċipali ta’ dak iż-żmien kienet EDF, kumpannija kkontrollata mill-Istat. Ir-rata baxxa ta’ parteċipazzjoni tal-azzjonisti fil-laqgħat ġenerali matul it-tliet snin ta’ qabel ma r-rikorrenti xtrat it-titoli ta’ EDF hija spjegata mill-kunfidenza li kellhom l-azzjonisti pubbliċi l-oħra li EDF kienet se tiddefendi l-interessi tagħhom. Hija żżid li l-fatt li, minn meta ngħatat id-deċiżjoni EDF/EnBW, EDF ma baqgħetx iktar awtorizzata tieħu sehem fil-votazzjonijiet fil-laqgħat ġenerali ta’ CNR u li hija kienet ħatret rappreżentant għal dan, ma kellux effett fuq il-fiduċja tal-azzjonisti ż-żgħar.

45. Għandu jiġi osservat li l-analiżi li għamlet il-Kummissjoni fid-deċiżjoni kkontestata (premessi 41 sa 77) hija bbażata fuq il-preżenza u fuq l-aġir tal-azzjonisti fil-laqgħat ġenerali tat-tliet snin ta’ qabel id-data tat-23 ta’ Diċembru 2003, li hija tikkunsidra li kienet id-data meta r-rikorrenti ħadet il-kontroll de facto ta’ CNR, biex minn dan iddeduċiet liema kienet se tkun is-sitwazzjoni fil-laqgħat ġenerali futuri ta’ CNR.

46. Fil-prinċipju, dan l-approċċ huwa konformi mal-Avviż fuq il-kunċett ta’ konċentrazzjoni u mal-Artikolu 3(3) tar-Regolament Nru 4064/89. Fil-fatt, huwa jservi sabiex jiġi ddeterminat jekk ir-rikorrenti kellhiex il-kapaċità li teżerċita influwenza determinanti fuq CNR minn tmiem ix-xahar ta’ Diċembru 2003 u, kif jirriżulta mill-Avviż fuq il-kunċett ta’ konċentrazzjoni, il-preżenza tal-azzjonisti fil-laqgħat ġenerali tal-kumpannija inkwistjoni hija indizju prinċipali f’dan ir-rigward.

47. Fil-fatt, il-punt 14 tal-Avviż fuq il-kunċett ta’ konċentrazzjoni jippreċiża li kontroll esklużiv jista’ jinkiseb ukoll b’“minoranza kwalifikata”, xi ħaġa li tista’ tiġi stabbilita permezz ta’ punti ta’ liġi jew ta’ fatt. Fir-rigward tal-kontroll esklużiv de facto eżerċitat minn azzjonist minoritarju, l-imsemmi avviż fl-imsemmi punt 14 jipprovdi li tali xenarju jirriżulta, pereżempju, fejn ikun hemm il-possibbiltà kbira li l-azzjonist jikseb maġġoranza fil-laqgħa ġenerali, meta jkun fatt magħruf li l-ishma li jkun fadal ikunu mifruxa ħafna. F’sitwazzjoni bħal din ftit hemm possibbiltà li l-azzjonisti iżgħar kollha jkunu preżenti jew irrappreżentati fil-laqgħa ġenerali. Biex jiġi deċiż jekk jeżistix jew le kontroll esklużiv f’każ partikolari, wieħed għandu jibbaża ruħu fuq ix-xhieda li tirriżulta mill-preżenza ta’ azzjonisti fis-snin ta’ qabel. Fejn, fuq il-bażi tal-għadd ta’ azzjonisti li jattendu l-laqgħa ġenerali, azzjonist minoritarju jikseb maġġoranza stabbli tal-voti f’din il-laqgħa, l-azzjonist minoritarju inkwistjoni jitqies li jkollu kontroll esklużiv tal-impriża.

48. Għaldaqstant, l-Avviż fuq il-kunċett ta’ konċentrazzjoni jirrakkomanda b’mod ċar analiżi tal-preżenza tal-azzjonisti fil-laqgħat ġenerali tas-snin ta’ qabel sabiex tiġi ddeterminata s-sitwazzjoni għall-ġejjieni. Issa, huwa tabilħaqq b’dan il-mod li pproċediet il-Kummissjoni fid-deċiżjoni kkontestata. F’dan ir-rigward, il-Kummissjoni ġustament tenfasizza li l-argument li għandha tiġi osservata għal xi snin is-sitwazzjoni fil-laqgħat ġenerali wara żieda fil-kapital li tirriżulta fil-possibbiltà kbira li l-akkwirent jingħata kontroll eskluviż de facto sabiex jiġi kkonfermat li jeżisti tabilħaqq tali kontroll ma huwiex intepretazzjoni korretta tal-imsemmi avviż u jwassal għal sistema ta’ “kontroll de facto bi prova”, li tmur kontra s-sistema ta’ notifikazzjoni u ta’ awtorizzazzjoni minn qabel stabbilita bir-Regolament Nru 4064/89.

49. Madankollu, għandu jiġi ppreċiżat li l-ilment tar-rikorrenti bbażat fuq in-nuqqas ta’ rilevanza tal-istruttura tal-voti fil-laqgħat ġenerali ta’ qabel ix-xahar ta’ Diċembru 2003 ma jikkonċernax tassew it-teħid inkunsiderazzjoni tal-perijodu 2000-2003, iżda r-rwol li kellha EDF waqt dak il-perijodu. Fil-fatt, ir-rikorrenti essenzjalment issostni li hija stenniet iktar minn tliet snin sabiex tinnotifika l-operazzjoni għaliex hija ma setgħetx tgħid li kien hemm il-possibbiltà kbira fi tmiem is-sena 2003 li għall-ġejjieni kien se jkollha maġġoranza fil-laqgħat ġenerali ta’ CNR. Hija ssostni, li hija kellha tosserva l-fatti matul tliet snin qabel ma setgħet tgħid li kien hemm din il-possibbiltà kbira.

50. Fir-rigward tad-determinazzjoni tad-data tal-bidu tal-ksur tal-obbligu ta’ sospensjoni, ir-rikorrenti ġustament issostni li ma kienx hemm konċentrazzjoni u b’hekk ma kienx hemm ksur tal-Artikolu 7(1) tar-Regolament Nru 4064/89 jekk hija ma kinitx qed tara l-possibbiltà kbira matul ix-xahar ta’ Diċembru 2003 li tikseb il-kontroll fil-laqgħat ġenerali futuri. F’dawn iċ-ċirkustanzi, lanqas ma kien hemm l-obbligu ta’ notifikazzjoni.

51. Fir-rigward ta’ din il-possibbiltà kbira, il-Kummissjoni kkunsidrat fid-deċiżjoni kkontestata li ċ-ċertezza tar-rikorrenti li tkun tista’ tikseb maġġoranza assoluta fil-laqgħat ġenerali seħħet fit-23 ta’ Diċembru 2003, id-data meta hija akkwistat is-sehem ta’ EDF (sehem li kien jirrappreżenta 22.22 % tal-kapital u 20 % tad-drittijiet ta’ vot), biex b’hekk żiedet is-sehem tagħha bi 17.86 % tal-kapital għal 49.95 %, u għaldaqstant hija saret l-ikbar azzjonista ta’ CNR u kienet tirrappreżenta 47.92 % tad-drittijiet ta’ vot. Din iċ-ċertezza kienet tirriżulta b’mod partikolari mill-fatt li l-azzjonisti kienu mifruxa ħafna għajr iċ-CDC (li kellha 22 % tal-kapital u 20 % tad-drittijiet ta’ vot), peress li f’dak iż-żmien kważi 200 awtorità territorjali u entitajiet pubbliċi lokali oħrajn kellhom 16.82 % tal-kapital (premessa 41). Fil-premessa 45 tad-deċiżjoni kkontestata, il-Kummissjoni għamlet projezzjoni tal-parti mid-drittijiet ta’ vot fil-laqgħat ġenerali li jkollu azzjonist b’sehem li jikkorrispondi għal 47.92 % tad-drittijiet ta’ vot fit-23 ta’ Diċembru 2003, fid-dawl tar-rati ta’ parteċipazzjoni tal-azzjonisti osservati fil-laqgħat ġenerali tal-erba’ snin ta’ qabel l-akkwist tas-sehem ta’ EDF. Id-drittijiet ta’ vot li jkollhom tali azzjonisti dejjem kienu ikbar minn 60 %.

52. Bi tweġiba għall-argumenti mressqa mir-rikorrenti fit-tweġiba tagħha għad-dikjarazzjoni tal-oġġezzjonijiet li diġà kienet tikkontesta l-analiżi tal-istruttura tal-voti fil-laqgħat ġenerali tal-perijodu 2000-2003, fil-premessi 57 u 58 tad-deċiżjoni kkontestata l-Kummissjoni reġgħet żiedet li l-kundizzjoni biex ir-rikorrenti seta’ jkollha maġġoranza assoluta fil-laqgħat ġenerali kienet li r-rata ta’ parteċipazzjoni tal-azzjonisti ma tkunx superjuri jew ugwali għal 95.84 % u li, fid-dawl tar-rata ta’ parteċipazzjoni ferm iċken minn dan il-limitu matul dawn is-snin (li kienet tvjara bejn 43 % u 76.6 %), kien ferm improbabbli li mit-23 ta’ Diċembru 2003 r-rikorrenti ma kellhiex maġġoranza assoluta fil-laqgħat ġenerali ta’ CNR.

53. Ir-rikorrenti topponi għal din l-analiżi, min-naħa waħda, il-fiduċja li l-azzjonisti żgħar kellhom f’EDF waqt dak il-perijodu li jispjega r-rata ta’ parteċipazzjoni baxxa fil-laqgħat ġenerali b’tali mod li l-Kummissjoni ma setgħetx tiġbed konklużjonijiet għall-ġejjieni minn dan u, min-naħa l-oħra, l-iżball fl-analiżi min-naħa tal-Kummissjoni tar-rwol tar-rappreżentant li kien jeżerċita d-drittijiet ta’ vot ta’ EDF meta fid-deċiżjoni kkontestata aċċettat li EDF kienet ilha mill-1 ta’ April 2001 ma teżerċita l-prerogattivi tagħha ta’ azzjonista.

54. Fir-rigward tal-ewwel minn dawn iż-żewġ elementi, il-Kummissjoni ġustament issostni, fil-premessa 61 tad-deċiżjoni kkontestata u quddiem il-Qorti Ġenerali, li ma teżisti l-ebda prova ta’ tali fiduċja min-naħa tal-azzjonisti żgħar fl-azzjonista prinċipali ta’ dak iż-żmien, jiġifieri EDF, kumpannija kkontrollata mill-Istat Franċiż, sabiex jiġu spjegati r-rati baxxi ta’ preżenza tal-azzjonisti fil-laqgħat ġenerali matul it-tliet snin ta’ qabel it-trasferiment tal-azzjonijiet ta’ EDF lir-rikorrenti. Dan l-argument għalhekk ma jistax iqiegħed f’dubju r-rilevanza tar-rati ta’ preżenza tal-perijodu 2000-2003 għall-analiżi tal-Kummissjoni.

55. Fir-rigward tat-tieni element marbut ma’ allegat żball fl-analiżi min-naħa tal-Kummissjoni tar-rwol tar-rappreżentant li kien jeżerċita d-drittijiet ta’ vot ta’ EDF wara d-deċiżjoni EDF/EnBW, il-Kummissjoni aċċettat, fil-premessa 61 tad-deċiżjoni kkontestata, li EDF kienet ilha mill-1 ta’ April 2001 ma teżerċita l-prerogattivi ta’ azzjonista tagħha fil-laqgħat ġenerali u fil-kunsilli ta’ amministrazzjoni. Bil-kontra ta’ dak li ssostni r-rikorrenti, dik l-analiżi ma hijiex żbaljata. Hija bbażata fuq il-fatt li l-impenji meħuda fil-kuntest tad-deċiżjoni EDF/EnBW kienu jipprevedu l-eżerċizzju tad-drittijiet ta’ vot ta’ EDF fil-laqgħat ġenerali u fil-kunsilli ta’ amministrazzjoni ta’ CNR minn rappreżentant li, mill-1 ta’ April 2001, beda jaġixxi b’mod għalkollox indipendenti mill-partijiet.

56. Fil-fatt, l-imsemmija impenji kienu jipprevedu fil-Parti A li kienet tirrigwarda r-relazzjonijiet ma’ CNR li, “fid-dawl tal-fatt li EDF ma hijiex se tibqa’ involuta fil-politika kummerċjali u fl-aġir fis-suq ta’ CNR, hija qed timpenja ruħha li ma tibqax teżerċita iktar id-drittijiet ta’ vot tagħha f’CNR u li qabel il-31 ta’ Marzu 2001 hija se tirtira r-rappreżentant tagħha mill-kunsill ta’ amministrazzjoni ta’ CNR” [traduzzjoni mhux uffiċjali]. Jingħad ukoll li “rappreżentant għandu jaġixxi bħala depożitarju tal-azzjonijiet ta’ EDF f’CNR” [traduzzjoni mhux uffiċjali]. Barra minn hekk, fi tmiem il-Parti C tal-imsemmija impenji jingħad li r-rappreżentant għandu jwettaq il-funzjonijiet tiegħu bħala terz mingħajr ebda rbit u indipendenti. F’dawn iċ-ċirkustanzi, l-argument tar-rikorrenti li l-azzjonisti żgħar, matul dak il-perijodu, setgħu komplew jikkunsidraw li l-azzjonijiet ta’ EDF baqgħu fis-settur pubbliku ma huwiex konvinċenti billi l-indipendenza tar-rappreżentant ma kinitx tagħti lok għal preżunzjoni ta’ kontinwità fir-rappreżentazzjoni tal-interessi tas-settur pubbliku biss.

57. Għaldaqstant, l-ewwel ilment għandu jiġi miċħud.

58. It-tieni nett, ir-rikorrenti ssostni li l-Kummissjoni wettqet żball meta kkunsidrat li fit-23 ta’ Diċembru 2003 hija kellha ċ-ċertezza matematika li tikseb il-maġġoranza assoluta fil-laqgħat ġenerali ta’ CNR sempliċement għaliex kienet meħtieġa rata ta’ parteċipazzjoni tal-azzjonisti ta’ 95.48 % sabiex il-proposti tagħha jiġu blokkati. Insostenn ta’ din l-affermazzjoni, ir-rikorrenti tinvoka b’mod partikolari żieda kostanti ta’ 10 % fir-rata ta’ parteċipazzjoni tal-azzjonisti fil-laqgħat ġenerali ta’ qabel l-operazzjoni u d-Deċiżjoni tal-Kummissjoni, tal-20 ta’ Diċembru 2006, dwar ebda oppożizzjoni għal konċentrazzjoni notifikata (Każ Nru COMP/M.4336-MAN/Scania) (iktar ’il quddiem id-“Deċiżjoni MAN/Scania”). Hija ssostni li, f’dan il-każ tal-aħħar, il-Kummissjoni kkunsidrat, dwar jekk il-kumpannija Volkswagen kinitx tikkontrolla l-kumpannija MAN, li żieda ta’ 20 % fir-rata ta’ parteċipazzjoni tal-azzjonisti fil-laqgħat ġenerali kienet possibbli minħabba li l-azzjonisti minoritarji l-oħra kienu qed joqogħdu iktar attenti fir-rigward ta’ Volkswagen wara li żiedet is-sehem tagħha fil-kapital ta’ MAN.

59. Fir-rigward tal-varjazzjoni tar-rati ta’ preżenza tal-azzjonisti fil-laqgħat ġenerali ta’ CNR tul il-perijodu 2000-2003, ir-rikorrenti tallega li r-rata ta’ parteċipazzjoni rat żieda kostanti ta’ madwar 10 % f’kull laqgħa ġenerali ġdida u li żieda ta’ 20 % (ta’ 76.6 % matul ix-xahar ta’ Novembru 2002 għal 95.84 % wara x-xahar ta’ Diċembru 2003) għaldaqstant ma kinitx improbabbli.

60. Għandu jiġi kkonstatat li din l-analiżi hija bbażata fuq sottomissjoni selettiva tal-fatti. Kif issostni l-Kummissjoni, ir-rikorrenti qed tonqos milli tieħu ikunsiderazzjoni l-laqgħat ġenerali fejn kien hemm tnaqqis fil-preżenza tal-azzjonisti. Mit-Tabella 2 u min-nota ta’ qiegħ il-paġna 31 tad-deċiżjoni kkontestata jirriżulta li r-rati ta’ parteċipazzjoni tal-azzjonisti fil-laqgħat ġenerali ordinarji, straordinarji jew imħallta ta’ CNR tul il-perijodu 2000-2003 kienu ta’ 72.2 % (fis-27 ta’ Ġunju 2000), ta’ 43 % (fil-21 ta’ Diċembru 2000), ta’ 55.2 % (fit-28 ta’ Ġunju 2001), ta’ 62.9 % (fil-21 ta’ Ġunju 2002), ta’ 76.6 % (fil-laqgħa ordinarja tat-28 ta’ Novembru 2002), ta’ 72.6 % (fil-laqgħa straordinarja tat-28 ta’ Novembru 2002), ta’ 67 % (fil-laqgħa ordinarja tal-25 ta’ Ġunju 2003) u ta’ 68.5 % (fil-laqgħa straordinarja tal-25 ta’ Ġunju 2003). Għaldaqstant, l-affermazzjoni tal-Kummissjoni quddiem il-Qorti Ġenerali li, minkejja tnaqqis qawwi segwit minn irkupru parzjali, ir-rata ta’ parteċipazzjoni tal-azzjonisti baqgħet kollox ma’ kollox waħda stabbli bi tnaqqis ta’ 3.7 % tul il-perijodu 2000-2003 ma hijiex żbaljata.

61. Barra minn hekk, mit-Tabella 2 tad-deċiżjoni kkontestata jirriżulta wkoll li, anki meta l-parteċipazzjoni tal-azzjonisti fil-laqgħat ġenerali kienet l-ikbar waħda (76.6 % fil-laqgħa ġenerali tat-28 ta’ Novembru 2002), azzjonist, bħar-rikorrenti minn tmiem ix-xahar ta’ Diċembru 2003, li kellu 47.92 % tad-drittijiet ta’ vot, kien żgur li jkollu l-maġġoranza tad-drittijiet ta’ vot tal-azzjonisti preżenti jew irrappreżentanti.

62. Bl-istess mod, l-argument tar-rikorrenti bbażat fuq il-possibbiltà ta’ żieda ta’ 20 % fir-rata ta’ parteċipazzjoni tal-azzjonisti mis-sena 2004 ma huwiex konvinċenti għaliex iż-żieda kkonstatata matul il-perijodu 2000-2003 ma kinitx kostanti, kif jixhed, pereżempju, it-tnaqqis fil-parteċipazzjoni tal-azzjonisti fil-laqgħa ġenerali tax-xahar ta’ Ġunju 2003, minħabba l-assenza ta’ SNCF. Għal finijiet ta’ kompletezza, għandu jiġi nnotat li, anki jekk id-data dwar il-parteċipazzjonijiet fil-laqgħat ġenerali li saru wara s-sena 2003 ma hijiex rilevanti sabiex tiġi stabbilita l-possibbiltà kbira li r-rikorrenti setgħet timponi d-deċiżjonijiet tagħha mit-23 ta’ Diċembru 2003, hija tikkonferma żieda ċara fil-parteċipazzjoni wara dik id-data. Madankollu, kif tispjega l-Kummissjoni, dik iż-żieda tista’ tiġi spjegata bil-preżenza taċ-CDC li akkwistat is-sehem ta’ 20 % ta’ SNCF. Kien x’kien il-każ, kif jirriżulta mit-Tabella 3tad-deċiżjoni kkontestata, anki bl-ogħla rata ta’ parteċipazzjoni fil-laqgħa ġenerali tax-xahar ta’ Ġunju 2006, ir-rikorrenti waħidha xorta kellha l-maġġoranza tal-voti.

63. Barra minn hekk, fir-rigward tad-deċiżjoni MAN/Scania, iċċitata fil-punt 58 iktar ’il fuq, għandu jitfakkar li la l-Kummissjoni u lanqas, a fortiori , il-Qorti Ġenerali ma huma marbuta, f’dan il-każ, bil-kostatazzjonijiet ta’ fatt u bl-evalwazzjonijiet inklużi f’deċiżjoni preċedenti tal-Kummissjoni (ara, f’dan is-sens, is-sentenzi tal-Qorti Ġenerali tal-14 ta’ Diċembru 2005, General Electric vs Il-Kummissjoni, T-210/01, Ġabra p. II-5575, punti 118 sa 120, u Sun Chemical Group et vs Il-Kummissjoni, punt 41 iktar ’il fuq, punt 88, u l-ġurisprudenza ċċitata).

64. Barra minn hekk, il-Kummissjoni ġustament tagħmel distinzjoni bejn is-sitwazzjoni ta’ Volkswagen, inkwistjoni fid-deċiżjoni MAN/Scania, u dik tar-rikorrenti f’dan il-każ. Ir-rikorrenti tinvoka d-deċiżjoni MAN/Scania bħala eżempju ta’ każ fejn il-Kummissjoni kkunsidrat bħala probabbli żieda ta’ 20 % fil-parteċipazzjoni tal-azzjonisti fil-laqgħat ġenerali. F’dak il-każ, Volkswagen kellha 21.6 % tad-drittijiet ta’ vot fi ħdan il-kumpannija MAN u l-Kummissjoni kellha teżamina jekk dak is-sehem kienx iwassal għal kontroll de facto . Hija aċċettat l-argument ta’ MAN li żieda ta’ 20 % fir-rata ta’ parteċipazzjoni fil-laqgħat ġenerali tagħha, li kienet tkabbar l-imsemmija rata minn 40 % għal 60 %, kienet probabbli, u dan eskluda kontroll min-naħa ta’ Volkswagen.

65. Issa, f’dan il-każ, fi tmiem is-sena 2003, ir-rikorrenti kellha 47.92 % tad-drittijiet ta’ vot, jiġifieri iktar mid-doppju ta’ dawk li kellha Volkswagen. Sabiex tintlaħaq parteċipazzjoni f’laqgħa ġenerali ta’ 95.48 % u b’hekk jiġu blokkati l-proposti tagħha, kien meħtieġ li jkun hemm żieda ta’ iktar minn 20 % fir-rata ta’ parteċipazzjoni tal-azzjonisti fil-laqgħat ġenerali ta’ CNR, anki meta pparagunata mal-ogħla rati ta’ parteċipazzjoni rreġistrati bejn is-snin 2000 u 2003. Barra minn hekk, kif tenfasizza l-Kummissjoni, rata ta’ parteċipazzjoni tal-azzjonisti ta’ 95.84 % hija għolja ħafna filwaqt li r-rata ta’ parteċipazzjoni tal-azzjonisti li kienet neċessarja sabiex ikun hemm il-potenzjal li tiġi blokkata Volkswagen lanqas kienet ta’ 60 %.

66. Għaldaqstant, anki t-tieni lment għandu jiġi miċħud peress li l-Kummissjoni setgħet ġustament tikkunsidra, fil-premessa 58 tad-deċiżjoni kkontestata, li r-rikorrenti setgħet tantiċipa mit-23 ta’ Diċembru 2003 li kienet se tikseb maġġoranza assoluta fil-laqgħat ġenerali futuri b’47.92 % tad-drittijiet ta’ vot, billi rata ta’ parteċipazzjoni tal-azzjonisti ta’ 95.84 % jew ikbar minnha kienet ferm improbabbli.

67. It-tielet nett, ir-rikorrenti ssostni li l-evalwazzjoni tal-Kummisjoni li tiċħad l-eżistenza ta’ rabtiet strutturali u strateġiċi bejn l-azzjonisti pubbliċi ta’ CNR hija żbaljata.

68. Din il-kritika tikkonċerna t-teħid inkunsiderazzjoni mill-Kummissjoni tal-fatt li l-azzjonisti li jkun fadal ikunu mifruxa ħafna, kif jirriżulta b’mod partikolari mill-premessi 45 u 57 tad-deċiżjoni kkontestata.

69. Skont ir-rikorrenti, il-Kummissjoni missha adottat approċċ inqas kategoriku u missha rrikonoxxiet li kien hemm il-potenzjal li fi ħdan CNR jinqalgħu sitwazzjonijiet ta’ blokkar. Dan il-blokkar potenzjali seta’ jkun ir-riżultat ta’ kunflitt bejn il-missjoni ta’ interess ġenerali ta’ CNR u l-għan kummerċjali tagħha, ta’ azzjonisti pubbliċi mifruxa, iżda li jaraw li jintlaħaq bilanċ bejn l-għanijiet ta’ interess ġenerali u l-istrateġija ta’ CNR, u ta’ riskju li ma jkunx hemm maġġoranza fil-laqgħat ġenerali minħabba l-istruttura tal-voti mitfugħa. Barra minn hekk, il-Kummissjoni missha evalwat l-eżistenza ta’ kontroll b’mod retrospettiv u abbażi ta’ avvenimenti li seħħew mill-2003.

70. Fir-rigward tal-allegata eżistenza ta’ rabtiet strutturali u strateġiċi bejn l-azzjonisti pubbliċi ta’ CNR, it-tabella dwar l-iżviluppi fil-parteċipazzjoni tal-azzjonisti li kellhom iktar minn 2 % tal-kapital ta’ CNR kif ukoll is-sehem tagħhom fid-drittijiet ta’ vot fil-laqgħat ġenerali mill-2001, inkluża fil-premessa 22 tad-deċiżjoni kkontestata, turi li minn tmiem is-sena 2003, apparti ċ-CDC li f’dak iż-żmien kellha 29.80 % tad-drittijiet ta’ vot, tliet azzjonisti pubbliċi biss kellhom iktar minn 2 % tad-drittjiet ta’ vot, b’sehem akkumulat ta’ 15.98 % tad-drittijiet ta’ vot bejniethom. Fid-dawl ta’ din ir-rata baxxa u tal-fatt li d-drittijiet ta’ vot li jkun fadal fi ħdan CNR kienu mifruxa ħafna (nota ta’ qiegħ il-paġna 23 tad-deċiżjoni kkontestata), ma tantx huwa kredibbli li żieda f’daqqa tal-parteċipazzjoni fil-laqgħat ġenerali tal-azzjonisti pubbliċi mħassba dwar ir-rappreżentanza tal-interessi tagħhom seta’ jkollha impatt reali fuq vot maġġoritarju.

71. Fil-fatt, pjuttost jidher li “koalizzjoni” organizzata miċ-CDC u li kienet tiġbor ukoll 18.12 % tal-voti mifruxa fost l-azzjonisti pubbliċi minoritarji biss setgħet tiblokka lir-rikorrenti waqt il-votazzjonijiet f’laqgħa ġenerali wara t-23 ta’ Diċembru 2003.

72. F’dan ir-rigward il-Kummissjoni ġustament tinvoka r-rwol tal-ftehim. Kif ingħad fil-punt 7 iktar ’il fuq, ir-rikorrenti kienet ikkonkludiet il-ftehim sabiex tkun żgura minn maġġoranza fi ħdan il-bord tad-diretturi ta’ CNR. Għandu jiġi nnotata li, mix-xahar ta’ Awwissu 2003, iċ-CDC kellha 29.80 % tad-drittijiet ta’ vot, b’tali mod li total ta’ 77.72 % tad-drittijiet ta’ vot fil-laqgħat ġenerali kienu f’idejn ir-rikorrenti u ċ-CDC.

73. Il-ftehim jistipula li, “jekk waħda mill-partijiet tkun qed tipprevedi li tikkonkludi arranġamenti għal votazzjonijiet ma’ azzjonist wieħed jew iktar, hija għandha tikseb il-qbil minn qabel tal-parti l-oħra dwar il-portata ta’ dawk l-arranġamenti u dwar l-identità tal-azzjonist l-ieħor jew tal-azzjonisti l-oħra li miegħu jew magħhom hija tkun qed tipprevedi li tikkonkludi tali arranġamenti” [traduzzjoni mhux uffiċjali ] (Artikolu 10 tal-ftehim) u dan sakemm ir-rikorrenti ma jkollhiex maġġoranza fil-bord tad-diretturi.

74. Bi tweġiba għal mistoqsija bil-miktub tal-Qorti Ġenerali, ir-rikorrenti pproduċiet kopja tal-ftehim u tat spjegazzjonijiet addizzjonali dwar l-interpretazzjoni tal-Artikolu 10 tiegħu. Minn dak li ntqal iktar ’il fuq, hemm lok li jiġi konkluż li l-portata ta’ din id-dispożizzjoni ma hijiex ċara. Il-partijiet madankollu jaqblu dwar il-fatt li d-dispożizzjoni tikkonċerna biss arranġamenti għal votazzjonijiet li jirrigwardaw deċiżjonijiet speċifiċi meħuda waqt laqgħat ġenerali, jiġifieri d-deċiżjonijiet dwar il-ħatra tal-membri tal-bord tad-diretturi u tal-kunsill ta’ sorveljanza. Madankollu, anki jekk il-ftehim jikkonċerna biss arranġamenti għal votazzjonijiet daqstant limitati, ma tantx jidher verosimili li fil-laqgħat ġenerali ta’ CNR iċ-CDC kienet se topponi l-proposti tar-rikorrenti wara l-konklużjoni tal-ftehim fl-24 ta’ Lulju 2003.

75. Din l-analiżi tikkonferma li ma tantx kien probabbli li r-rikorrenti setgħet tibża’ li ma tiksibx maġġoranza fil-laqgħat ġenerali ta’ CNR wara x-xahar ta’ Diċembru 2003. Fil-fatt, tali sitwazzjoni setgħet tirriżulta biss f’każ ta’ parteċipazzjoni tal-azzjonisti li kienet tlaħħaq il-95.84 % jew livell ogħla fil-laqgħat ġenerali u f’każ li l-azzjonisti pubbliċi, fosthom iċ-CDC, assumew pożizzjoni komuni kontra r-rikorrenti.

76. Għaldaqstant, huwa biss fil-każ ftit probabbli u skartat fil-premessa 72 tad-deċiżjoni kkontestata fejn ġie kkunsidrat li tali aġir min-naħa taċ-CDC seta’ kien previst mir-rikorrenti fit-23 ta’ Diċembru 2003 li huwa rilevanti li jiġu evalwati r-rabtiet strutturali u strateġiċi bejn l-azzjonisti pubbliċi ta’ CNR.

77. F’dan ir-rigward, l-argument tar-rikorrenti bbażat fuq l-eżistenza de facto ta’ komunanza ta’ interessi bejn l-imsemmija azzjonisti minħabba l-inklużjoni ta’ missjoni ta’ interess ġenerali fl-istatuti ta’ CNR ma huwiex konvinċenti. L-eżistenza ta’ tali komunanza ta’ interessi għandha tiġi evalwata in concreto . Ir-rikorrenti madankollu ma ppreżentatx elementi konkreti li hija tista’ tibbaża l-argument tagħha fuqhom.

78. B’referenza għall-kontenut tal-minuti tal-laqgħa ġenerali li saret b’mod straordinarju fil-25 ta’ Ġunju 2003, invokati mir-rikorrenti, jidher li għalkemm l-awtoritajiet territorjali xtaqu li l-istrateġija ta’ CNR tieħu inkunsiderazzjoni l-interess ġenerali, dan mhux neċessarjament ibassar akkordju dwar id-definizzjoni tal-modalitajiet konkreti ta’ dik l-istrateġija. B’hekk, fir-rigward tal-elezzjoni tal-membri tal-kunsill ta’ sorveljanza, ir-rappreżentant ta’ awtorità jafferma li, abbażi ta’ “skema ta’ rappreżentanza tal-awtoritajiet territorjali fil-kunsill ta’ amministrazzjoni” [traduzzjoni mhux uffiċjali] proposta mill-Gvern Franċiż, “CNR se tiġi rrappreżentanta biss minn awtoritajiet li jinsabu fin-Nofsinhar ta’ Montélimar, rappreżentanza ġeografika li tinjora għalkollox l-interessi importanti tal-awtoritajiet tat-Tramuntana” [traduzzjoni mhux uffiċjali]. Il-minuti jirrapportaw ukoll l-eżistenza ta’ ftehim bejn l-azzjonisti bejn ċerti awtoritajiet u kumitat konsultattiv li jgħaqqad awtoritajiet oħrajn. Il-viċi president tal-Conseil Général de la Haute-Savoie (il-kunsill ġenerali ta’ Haute-Savoie) (Franza) jafferma wkoll li “id-deċiżjoni li għandha tittieħed ma tawgurax tajjeb għall-funzjonament tal-ftehim bejn l-azzjonisti pubbliċi” [traduzzjoni mhux uffiċjali].

79. Għaldaqstant, abbażi tal-elementi tal-proċess, huwa diffiċli li tiġi attestata l-eżistenza ċerta matul ix-xahar ta’ Diċembru 2003 ta’ rabtiet strateġiċi b’saħħithom u żguri bejn l-azzjonisti pubbliċi, l-istess kif huwa diffiċli li jiġi attestat in-nuqqas totali ta’ tali rabtiet, b’tali mod li dawn l-argumenti ma humiex suffiċjentement sostanzjati.

80. Fl-aħħar nett, il-Kummissjoni tiddedika diversi premessi tad-deċiżjoni kkontestata (premessi 65 et seq ) biex tikkonfuta l-argument tar-rifkorrenti li l-antiċipazzjoni ta’ reazzjoni sinjifikattiva tal-azzjonisti pubbliċi l-oħra għaż-żieda fis-sehem tagħha mill-kapital ta’ CNR kienet iktar u iktar plawżibbli fid-dawl tar-rabtiet u tal-interessi strateġiċi komuni tagħhom. Fil-kuntest ta’ din id-diskussjoni, iż-żewġ partijiet jinvokaw ċirkustanzi sussegwenti għas-sena 2003 sabiex isostnu l-opinjoni tagħhom. Issa, il-bidu tal-obbligu ta’ sospensjoni jiddependi mir-realtà ta’ bidla fil-kontroll fuq bażi dewwiema fit-23 ta’ Diċembru 2003. L-eżistenza ta’ konċentrazzjoni suġġetta għar-Regolament Nru 4064/89 għandha tiġi ddeterminata abbażi tad-data li kienet teżisti matul ix-xahar ta’ Diċembru 2003. Anki jekk ma jistax jiġi eskluż li data sussegwenti għax-xahar ta’ Diċembru 2003 tista’ tkun rilevanti sabiex tiġi kkonfermata r-realtà tal-ksur fit-tul, huma għandhom jiġu miċħuda f’dan l-istadju tal-analiżi fejn qed jiġi ddeterminat jekk ir-rikorrenti kellhiex il-possibbiltà kbira fi tmiem is-sena 2003 li tkun tista’ timponi d-deċiżjonijiet tagħha fuq CNR għall-ġejjieni.

81. Fl-aħħar nett, fid-dawl ukoll tal-elementi esposti fid-deċiżjoni kkontestata dwar l-istruttura tal-azzjonisti ta’ CNR u dwar il-ftehim, għandu jiġi konkluż li r-rikorrenti ma ppreżentat l-ebda element li jqiegħed f’dubju l-ewwel indizju msemmi fil-punt 26 iktar ’il fuq, jiġifieri li fit-23 ta’ Diċembru 2003 hija kellha l-possibbiltà kbira li tikseb il-maġġoranza fil-laqgħat ġenerali anki mingħajr ma kellha l-maġġoranza tad-drittijiet ta’ vot. Għaldaqstant, it-tieni parti tat-tieni motiv għandha tiġi miċħuda.

Fuq l-ewwel parti tat-tieni motiv, ibbażata fuq l-allegata omissjoni ta’ karatteristika fundamentali ta’ CNR u fuq l-ewwel ilment tat-tielet parti tat-tieni motiv, ibbażat fuq allegat żball li jaffettwa l-indizju bbażat fuq il-maġġoranza li r-rikorrenti kellha fi ħdan il-bord tad-diretturi ta’ CNR

82. Ir-rikorrenti ssostni li l-Kummissjoni wettqet żball ta’ evalwazzjoni meta fid-deċiżjoni kkontestata naqset milli tieħu inkunsiderazzjoni l-punti kollha ta’ fatt marbuta mal-kuntest leġiżlattiv partikolari li jidderoga mis-sistema tal-kumpanniji b’responsabbiltà limitata applikabbli għal CNR. F’dan ir-rigward, hija essenzjalment tinvoka, fil-kuntest tal-ewwel parti tat-tieni motiv, diversi ċirkustanzi marbuta mal-fatt li CNR, skont l-Artikolu 7 tal-Liġi Nru 80-3, hija suġġetta għall-kontroll tal-Istat Franċiż fl-istess kundizzjonijiet tal-impriżi pubbliċi nazzjonali, elementi li l-Kummissjoni ma ħadithomx suffiċjentement inkunsiderazzjoni. Fil-kuntest tat-tielet parti tat-tieni motiv, hija ssostni, min-naħa waħda, li s-setgħa tagħha fir-rigward tad-definizzjoni tal-kompożizzjoni tal-bord tad-diretturi ta’ CNR kienet iktar limitata minn dik aċċettata fid-deċiżjoni kkontestata, fejn il-fatt li, mit-8 ta’ Lulju 2003, tnejn mit-tliet membri tal-bord tad-diretturi nħatru minnha kien pjuttost konsegwenza tal-influwenza tal-Istat u, min-naħa l-oħra, li hija kellha biss tliet rappreżentanti minn 13 fil-kunsill ta’ sorveljanza. Fil-kuntest tal-ewwel parti tat-tieni motiv, hija żżid li l-Kummisjoni ma ħaditx suffiċjentement inkunsiderazzjoni l-importanza tal-Liġi Murcef.

83. Il-Kummissjoni tikkontesta l-analiżi tar-rikorrenti u għandha xi dubji dwar l-ammissibbiltà ta’ ċerti argumenti u ta’ ċerti punti ta’ fatt imressqa mir-rikorrenti għall-ewwel darba quddiem il-Qorti Ġenerali anki jekk hija kienet taf bihom fl-istadju tal-proċedura amministrattiva.

84. Dawn l-ilmenti jirrigwardaw it-tieni u t-tielet indizji adottati mill-Kummissjoni (punt 26 iktar ’il fuq) li jikkonċernaw, rispettivament, il-fatt li r-rikorrenti kellha, mis-sena 2003, maġġoranza assoluta fi ħdan il-bord tad-diretturi kif ukoll il-mezzi biex iżżommha u l-fatt li l-Liġi Murcef ma kinitx timpedilha li tikseb il-kontroll ta’ CNR. Huma jirrilevaw anzi aspetti kwalitattivi ta’ teħid ta’ kontroll li l-Avviż fuq il-kunċett ta’ konċentrazzjoni jirreferi għalihom fil-punt 4 tiegħu bħala li jikkostitwixxu fatturi rilevanti sabiex jiġi ddeterminat jekk operazzjoni tkunx tikkostitwixxi konċentrazzjoni, kif ġie mfakkar fil-punt 40 iktar ’il fuq.

85. L-argumenti tar-rikorrenti jirrigwardaw, min-naħa waħda, l-influwenza tal-Istat Franċiż fuq il-ġestjoni ta’ CNR (il-kompożizzjoni u r-rwol tal-bord tad-diretturi u tal-kunsill ta’ sorveljanza, il-kummissarji tal-gvern u l-kontrollur tal-Istat) u, min-naħa l-oħra, l-impatt tal-Liġi Murcef.

– Fuq l-influwenza tal-Istat Franċiż fuq il-ġestjoni ta’ CNR (il-kompożizzjoni u r-rwol tal-bord tad-diretturi u tal-kunsill ta’ sorveljanza, il-kummissarji tal-gvern u l-kontrollur tal-Istat)

86. Fil-premessi 78 sa 86 tad-deċiżjoni kkontestata, il-Kummissjoni kkunsidrat li wieħed mill-indizji tal-kisba ta’ kontroll esklużiv matul ix-xahar ta’ Diċembru 2003 kien li r-rikorrenti kienet ilha mis-sena 2003 li kisbet maġġoranza assoluta fi ħdan il-bord tad-diretturi ta’ CNR u kellha l-mezzi sabiex iżżommha. Insostenn ta’ dan l-argument, min-naħa waħda, hija tosserva li r-regoli dwar il-ħatra tal-membri tal-bord tad-diretturi jiggarantixxu l-preżenza ta’ żewġ rappreżentanti tar-rikorrenti mit-tlieta li jikkomponu dan il-korp essenzjali li jiġġestixxi l-attivitajiet u li jiddetermina l-politika kummerċjali ta’ CNR, għaliex iċ-CDC u r-rikorrenti kellhom minoranza ta’ blokkar fi ħdan il-kunsill ta’ sorveljanza, korp li jiddeċiedi dwar il-ħatra tal-membri tal-bord tad-diretturi (premessi 78 u 83). F’dan ir-rigward, il-Kummissjoni tinvoka wkoll il-fatt li, mit-8 ta’ Lulju 2003, u mingħajr interruzzjoni minn dak iż-żmien lil hawn, fuq it-tliet membri li jikkomponu l-bord tad-diretturi, tnejn kienu jirrappreżentaw tabilħaqq lir-rikorrenti, xi ħaġa li din tal-aħħar la kkontestat fit-tweġiba tagħha għad-dikjarazzjoni tal-oġġezzjonijiet u lanqas waqt is-seduta (premessa 83). Min-naħa l-oħra, il-Kummissjoni kkunsidrat li l-fatt li l-kunsill ta’ sorveljanza kellu jagħti l-approvazzjoni tiegħu għal ċerti deċiżjonijiet proposti mill-bord tad-diretturi ma huwiex rilevanti, għaliex dawn kienu biss miżuri li ma kinux tali li jagħtuh il-possibbiltà li jeżerċita inflwenza determinati fuq l-istrateġija ta’ CNR (premessi 79 u 80). B’rabta ma’ dan l-element tal-aħħar, il-Kummissjoni żiedet fil-premessa 81, għal finijiet ta’ kompletezza, li f’każ ta’ kunflitt bejn dawn iż-żewġ korpi, it-tilwima tiġi deċiża mil-laqgħa ġenerali, korp fejn ir-rikorrenti kellha l-possibbiltà li tara li tipprevali l-fehma tagħha.

87. Ir-rikorrenti tressaq diversi argumenti sabiex tikkontesta dik l-analiżi.

88. L-ewwel nett, hija tikkontesta l-analiżi tal-Kummissjoni fir-rigward tas-sitwazzjoni ta’ kontroll fi ħdan il-bord tad-diretturi. Hija ssostni b’mod partikolari li l-ħatra taż-żewġ rappreżentanti tagħha bħala membri tal-bord tad-diretturi mit-8 ta’ Lulju 2003 saret fuq ir-rakkomandazzjoni tal-kummissarji tal-gvern u mhux minħabba implementazzjoni antiċipata tal-ftehim, sussegwenti għal dik id-data. Skont ir-rikorrenti, dan l-element, iktar milli juri li hija kienet ilha tikkontrolla waħidha de facto lil CNR mit-23 ta’ Diċembru 2003, anzi juri li, matul is-sena 2003, CNR kienet dejjem ikkontrollata mill-awtoritajiet pubbliċi Franċiżi abbażi tas-setgħa ta’ superviżjoni tagħhom.

89. F’dan ir-rigward, qabel xejn għandu jiġi miċħud l-argument tal-Kummissjoni li dan huwa punt ta’ fatt sottomess għall-ewwel darba fir-rikors. Fil-fatt, kif ġustament issostni r-rikorrenti, l-informazzjoni dwar il-ħatra tal-membri tal-bord tad-diretturi matul ix-xahar ta’ Lulju 2003 fuq rakkomandazzjoni tal-kummissarji tal-gvern ġiet ipprovduta lill-Kummissjoni fil-kuntest ta’ tweġiba addizzjonali tagħha tat-30 ta’ Ġunju 2008 għal talba għal informazzjoni tal-Kummissjoni tas-17 ta’ Ġunju 2008.

90. Madankollu, għandu jiġi osservat li r-rikorrenti, għall-inqas parzjalment, immodifikat id-diskors tagħha. Fil-fatt, fil-formola CO hija qalet li “fil-prattika, filwaqt li baqgħu volontarjament minoritarji fi ħdan il-kunsill ta’ sorveljanza, [hija] u ċ-CDC, fl-2003, eleġġew jew raw li jiġu eletti […] [tnejn] mir-rappreżentanti [tagħha] fuq il-bord tad-diretturi” [traduzzjoni mhux uffiċjali].

91. Barra minn hekk, kif ma naqsitx milli tosserva l-Kummissjoni, il-kummissarji tal-gvern jassistu għas-seduti tal-kunsill ta’ sorveljanza bi rwol għalkollox konsultattiv. Tali fatt fl-ebda każ ma jista’ jindika sitwazzjoni ta’ kontroll fis-sens tad-dritt tal-konċentrazzjonijiet tal-Unjoni.

92. Barra minn hekk, il-punt ta’ fatt invokat mir-rikorrenti ma jurix li f’dak iż-żmien kien hemm xi influwenza tal-kummissarji tal-gvern li ma setgħetx tiġi megħluba mir-rikorrenti (u miċ-CDC) fir-rigward tal-elezzjoni tal-membri tal-bord tad-diretturi.

93. Fl-aħħar nett, l-argument tar-rikorrenti ma jqiegħedx f’dubju l-punt ta’ fatt ikkonstatat mill-Kummissjoni fil-premessa 83 tad-deċiżjoni kkontestata jiġifieri li, diġà ferm qabel it-23 ta’ Diċembru 2003, tnejn mit-tliet membri tal-bord tad-diretturi kienu rappreżentanti tar-rikorrenti. Barra minn hekk, jibqa’ xorta ineffettiv f’dan ir-rigward l-argument li l-president tal-bord tad-diretturi jinħatar mill-president tar-Repubblika Franċiża.

94. Bl-istess mod, dawn l-argumenti ma jikkontradixxux il-fatt irrilevat fil-premessa 78 tad-deċiżjoni kkontestata fir-rigward tal-possibbiltà għar-rikorrenti li tiddetermina l-kompożizzjoni tal-bord tad-diretturi għall-ġejjieni abbażi tal-ftehim. Fil-fatt, kif diġà ġie mfakkar iktar ’il fuq, abbażi tal-Artikolu 10 tal-ftehim, ir-rikorrenti u ċ-CDC “se jagħmlu dak li jistgħu, b’mod partikolari billi jeżerċitaw id-dritt ta’ vot tagħhom fil-laqgħa ġenerali u billi jitolbu lill-membri tal-kunsill ta’ sorveljanza li jkunu nħatru fuq proposta tagħhom, biex jeżerċitaw id-dritt ta’ vot tagħhom fil-kunsill ta’ sorveljanza, sabiex il-bord tad-diretturi ta’ CNR ikun kompost minn tliet membri, jiġifieri president u żewġ membri oħrajn, maħtura fuq proposta [tar-rikorrenti]” [traduzzjoni mhux uffiċjali]. Fid-dawl ukoll tal-fatt li, kif ingħad fil-premessi 78 et seq tad-deċiżjoni kkontestata, iċ-CDC u r-rikorrenti kellhom sitta mit-13-il siġġu fi ħdan il-kunsill ta’ sorveljanza, li l-ħatra tal-membri tal-bord tad-diretturi kienet teżiġi maġġoranza ta’ żewġ terzi u li r-rikorrenti, abbażi tal-ftehim, kellha dritt ta’ oppożizzjoni jekk iċ-CDC tkun qed tipprevedi li tikkonkludi arranġamenti għal votazzjonijiet ma’ azzjonist ieħor jew ma’ azzjonisti oħrajn, ma jistax jiġi miċħud li r-rikorrenti kienet ċerta li għall-ġejjieni kienet se tikkontrolla l-bord tad-diretturi.

95. It-tieni nett, ir-rikorrenti tikkontesta l-importanza mogħtija fid-deċiżjoni kkontestata lir-rwol tal-bord tad-diretturi fil-ġestjoni ta’ CNR.

96. F’dan ir-rigward, għandu jiġi nnotat li r-rikorrenti ma tikkontestax il-punti ta’ fatt irrilevati fil-premessi 38, 80 u 83 tad-deċiżjoni kkontestata, jiġifieri li huwa l-bord tad-diretturi li jiddetermina l-politika kummerċjali ta’ CNR, b’mod partikolari għaliex huwa jiddeċiedi mill-baġit kif ukoll mill-pjan ta’ negozju u mill-persunal eżekuttiv superjuri tagħha mingħajr ma dawn id-deċiżjonijiet jiġu suġġetti għall-approvazzjoni tal-kunsill ta’ sorveljanza. Hija lanqas ma tikkontesta li d-deċiżjonijiet li dwarhom il-kunsill ta’ sorveljanza għandu jagħti l-approvazzjoni tiegħu, elenkati b’mod partikolari fin-nota ta’ qiegħ il-paġna 19 tad-deċiżjoni kkontestata, ma jagħtux possibbiltà lil dan tal-aħħar li jeżerċita kontroll fuq CNR.

97. Kif qalet il-Kummissjoni fin-nota ta’ qiegħ il-paġna 20 tad-deċiżjoni kkontestata, l-Avviż fuq il-kunċett ta’ konċentrazzjoni fil-punti 21 et seq tiegħu jikkunsidra li d-deċiżjonijiet dwar il-baġit, il-pjan tan-negozju u l-ħatra tal-persunal eżekuttiv superjuri huma essenzjali inkwantu dawn jiddeterminaw l-istrateġija kummerċjali ta’ impriża. Għaldaqstant huma jikkostitwixxu, indikaturi tipiċi tal-eżerċizzju ta’ kontroll. Barra minn hekk, kif jingħad fil-punt 14 tal-imsemmi avviż, kontroll esklużiv jista’ jiġi eżerċitat anki minn azzjonist minoritarju li jkollu d-dritt li jiġġestixxi l-attivitajiet ta’ kumpannija u li jiddetermina l-politika tan-negozju tagħha.

98. Għaldaqstant, dawn il-provi ma humiex irrilevanti sabiex jiġi ddeterminat jekk tkunx teżisti sitwazzjoni ta’ kontroll.

99. Barra minn hekk, lanqas ma ġiet ikkontestata l-konstatazzjoni li għamlet il-Kummissjoni fil-premessa 81 tad-deċiżjoni kkontestata, jiġifieri li f’każ ta’ kunflitt bejn il-bord tad-diretturi u l-kunsill ta’ sorveljanza, it-tilwima tiġi deċiża fil-laqgħa ġenerali permezz ta’ maġġoranza tal-voti tal-azzjonisti preżenti jew irrappreżentati u li, b’hekk, fl-aħħar mill-aħħar, is-setgħa deċiżjonali qiegħda f’idejn il-laqgħa ġenerali. Fil-fatt, l-Artikolu 18-1(3) tal-Istatuti ta’ CNR jipprovdi li “f’każ li l-kunsill ta’ sorveljanza jirrifjuta li jawtorizza waħda minn dawn l-operazzjonijiet, [jiġifieri atti u kuntratti ta’ kull xorta u ta’ kull forma li jimpenjaw lill-kumpannija u li, minħabba l-ammont jew it-tul tagħhom, għandhom jiġu suġġetti għall-approvazzjoni tal-kunsill ta’ sorveljanza] il-bord tad-diretturi jista’ jlaqqa’ b’mod straordinarju laqgħa ġenerali ordinarja li tista’ tagħti l-awtorizzazzjoni inkwistjoni u tiġbed kull konklużjoni mit-tilwima li tkun inqalgħet bejn il-korpi soċjali” [traduzzjoni mhux uffiċjali]. Konsegwentment, jekk, kif seta’ jiġi kkonstatat fil-kuntest tat-tieni parti tat-tieni motiv, ir-rikorrenti kienet tabilħaqq żgura fi tmiem ix-xahar ta’ Diċembru 2003 li tikseb il-maġġoranza tal-voti tal-laqgħa ġenerali, għandu jiġi kkunsidrat li hija kienet ukoll żgura li tirbaħ f’każ li tinqala’ tilwima bejn il-bord tad-diretturi u l-kunsill ta’ sorveljanza.

100. Ir-rikorrenti madankollu ssostni li f’impriża pubblika, il-fehma ta’ operatur privat ma tistax tiġi imposta abbażi ta’ preżenza maġġoritarja fil-bord tad-diretturi. Kif osservat waqt is-seduta, qabel kollox l-operatur privat għandu jagħmel mezz biex jiftaħ diskussjonijiet mal-awtoritajiet Statali. Barra minn hekk, fil-fehma tagħha, fid-dawl tal-istruttura ta’ ġestjoni ta’ CNR, jiġifieri kumpannija b’responsabbiltà limitata b’bord ta’ diretturi u b’kunsill ta’ sorveljanza, il-kunsill ta’ sorveljanza jibqa’ l-awtorità ta’ kontroll tal-bord tad-diretturi. Insostenn tal-argument tagħha, hija tinvoka l-eżistenza ta’ superviżjoni amministrattiva kif ukoll ta’ superviżjoni ekonomika u finanzjarja ta’ CNR bħala impriża nazzjonali kif ukoll ta’ verifiki a posteriori mwettqa mill-Qorti tal-Awdituri Franċiża u mill-kummissjonijiet parlamentari Franċiżi. Is-superviżjoni amministrattiva tikkonċerna b’mod partikolari s-setgħa tal-kummissarji tal-gvern li jkollhom siġġu fil-kunsill ta’ sorveljanza ta’ CNR biex jitolbu sospensjoni tal-eżekuzzjoni tad-deċiżjonijiet meħuda fi ħdan il-kunsill ta’ sorveljanza, sabiex iressqu talba quddiem il-Ministru responsabbli mis-superviżjoni sabiex jikkonferma l-oppożizzjoni tal-Gvern Franċiż. Fir-rigward tas-superviżjoni ekonomika u finanzjarja, hija tirriżulta mir-rwol tal-kontrollur tal-Istat li jassisti għal-laqgħat tal-kunsill ta’ sorveljanza, li jagħti l-opinjoni tiegħu lill-Ministru tal-Finanzi Franċiż dwar il-proġetti ta’ CNR u li jibagħtlu rapport annwali.

101. Qabel kollox, fir-rigward tal-verifiki a posteriori mwettqa mill-Qorti tal-Awdituri u mill-kummissjonijiet parlamentari, għandu jiġi kkonstatat li r-rikorrenti ma ppreżentat l-ebda element konkret sabiex tispjega b’liema mod dan it-tip ta’ interventi jista’ jqiegħed f’dubju l-eżistenza ta’ kontroll de facto min-naħa ta’ azzjonist minoritarju.

102. Fir-rigward tar-rwoli rispettivi tal-kummissarji tal-gvern u tal-kontrollur tal-Istat, il-Kummissjoni ssostni li dawn huma elementi ġodda li r-rikorrenti kienet taf bihom u li għaldaqstant missha kkomunikathom waqt il-proċedura amministrattiva. Ir-rikorrenti ssostni li dawn huma elementi li l-Kummissjoni missha ħadithom inkunsiderazzjoni fl-analiżi tagħha.

103. Qabel kollox għandu jiġi kkonstatat li r-rikorrenti semmiet il-preżenza ta’ kummissarji tal-gvern fil-kunsill ta’ sorveljanza fil-formola CO meta rreferiet għalihom bħala “żewġ rappreżentanti tal-Istat maħtura b’digriet” [traduzzjoni mhux uffiċjali] mingħajr madankollu ma semmiet is-setgħa tagħhom li jitolbu sospensjoni tal-eżekuzzjoni tad-deċiżjonijiet tal-bord tad-diretturi f’każ ta’ oppożizzjoni mill-gvern. Xi informazzjoni supplimentari dwar il-kummissarji tal-gvern hija inkluża anki fl-annessi għall-formola CO kemm fl-istatuti tal-kumpannija kif ukoll fil-Liġi Murcef stess. Barra minn hekk, ir-rikorrenti tisħaq fuq il-fatt li hija fakkret in-natura pubblika ta’ CNR matul is-seduta meta stiednet lill-Kummissjoni sabiex fl-analiżi tagħha tieħu dan l-element inkunsiderazzjoni. F’dan ir-rigward, mill-proċess tas-seduta jirriżulta li r-rikorrenti semmiet il-kummissarji tal-gvern mingħajr madankollu ma pprovdiet dettalji dwar is-setgħat tagħhom u mingħajr ma semmiet ir-rwol tal-kontrollur tal-Istat.

104. Min-naħa l-oħra, ir-rikorrenti ssostni, essenzjalment, li mill-allegazzjonijiet tal-Kummissjoni dwar in-natura ġdida ta’ dawn il-punti ta’ fatt jirriżulta li din wettqet eżami mhux komplut tal-każ. Fil-fehma tagħha, anki jekk jiġi preżunt li hija ma semmietx suffiċjentement in-natura pubblika ta’ CNR, il-Kummissjoni madankollu kellha l-obbligu li fl-analiżi tal-każ tieħu inkunsiderazzjoni l-punti ta’ fatt rilevanti kollha.

105. F’dan ir-rigward, ir-rikorrenti tinvoka l-ġurisprudenza dwar il-portata tas-setgħa ta’ stħarriġ tal-qorti tal-Unjoni fir-rigward ta’ deċiżjonijiet li isitituzzjoni jkollha marġni ta’ diskrezzjoni dwarhom. F’dan il-kuntest, il-Qorti tal-Ġustizzja tabilħaqq fakkret li l-qorti tal-Unjoni għandha tisħarreġ jekk din l-istituzzjoni tkunx eżaminat, b’attenzjoni u b’imparzjalità, l-elementi kollha rilevanti tal-każ inkwistjoni, elementi li jsostnu l-konklużjonijiet li jirriżultaw minnhom (ara s-sentenza tal-Qorti tal-Ġustizzja tat-22 ta’ Novembru 2007, Spanja vs Lenzing, C-525/04 P, Ġabra p. I-9947, punt 57, u l-ġurisprudenza ċċitata).

106. Madankollu, f’każ bħal dak inkwistjoni li jikkonċerna l-impożizzjoni mill-Kummissjoni ta’ multa għal ksur tad-dritt tal-kompetizzjoni, l-obbligu tal-Kummissjoni, li t-twettiq tiegħu huwa suġġett għall-istħarriġ tal-Qorti Ġenerali huwa dak, imfakkar fil-punt 31 iktar ’il fuq, li tipproduċi provi suffiċjentement preċiżi u konsistenti sabiex tistabbilixxi konvinzjoni soda li l-ksur allegat seħħ. Fil-fatt, l-eżistenza ta’ ksur għandha tiġi evalwata biss abbażi tal-provi prodotti mill-Kummissjoni fid-deċiżjoni li tikkonstata l-imsemmi ksur u l-unika kwistjoni rilevanti għalhekk hija dik li jsir magħruf, fuq il-mertu, jekk il-prova tal-ksur ġietx prodotta jew le fid-dawl ta’ dawn il-provi (ara, b’analoġija, is-sentenza tal-Qorti Ġenerali tal-15 ta’ Marzu 2000, Cimenteries CBR et vs Il-Kummissjoni, T-25/95, T-26/95, T-30/95 sa T-32/95, T-34/95 sa T-39/95, T-42/95 sa T-46/95, T-48/95, T-50/95 sa T-65/95, T-68/95 sa T-71/95, T-87/95, T-88/95, T-103/95 u T-104/95, Ġabra p. II-491, punt 726). Jekk il-Qorti Ġenerali tasal għall-konklużjoni li dan l-istandard tal-prova jkun intlaħaq, il-kwistjoni jekk elementi supplimentari ittiħdux inkunsiderazzjoni jew le tkun irrilevanti sakemm dawn ma jkunux provi li jqiegħdu f’dubju l-konvinzjoni soda li l-ksur allegat seħħ. Fil-fatt, ir-rikorrenti ġustament tfakkar li l-eżistenza ta’ dubju fil-moħħ tal-imħallef għandu jiswa ta’ ġid lill-impriża destinatarja tad-deċiżjoni (sentenza Groupe Danone vs Il-Kummissjoni, punt 36 iktar ’il fuq, punt 215).

107. Fir-rigward tan-natura ġdida tal-punti ta’ fatt li jirrigwardaw is-setgħat tal-kummissarji tal-gvern u r-rwol tal-kontrollur tal-Istat ġodda, il-Kummissjoni għandha raġun li tosserva li hija ma tistax tiġi akkużata li tiżviluppa b’iktar jew b’inqas dettalji ċerti argumenti fid-deċiżjoni kkontestata abbażi ta’ argumenti li konvenut ikun sostna b’mod ftit jew wisq prominenti fil-proċedura amministrattiva. Madankollu, jibqa’ l-fatt li destinatarju ta’ dikjarazzjoni tal-oġġezzjonijiet ma huwiex obbligat li jikkontesta d-diversi punti ta’ fatt jew ta’ liġi fid-dikjarazzjoni inkwistjoni matul il-proċedura amministrattiva, taħt piena li ma jkunx jista’ jikkontestahom sussegwentement fl-istadju tal-proċedura ġudizzjarja (sentenza Knauf Gips vs Il-Kummissjoni, punt 35 iktar ’il fuq, punt 89).

108. Minn dan jirriżulta li l-punti ta’ fatt ikkontestati li jikkonċernaw is-setgħat tal-kummissarji tal-gvern u r-rwol tal-kontrollur tal-Istat huma ammissibbli. Din hija inċidentalment ir-raġuni għaliex il-Qorti Ġenerali talbet lir-rikorrenti sabiex tagħtiha spjegazzjonijiet addizzjonali dwar ir-rwol ta’ dawn il-persuni.

109. F’dan ir-rigward, għandu jiġi osservat li s-saħħa probatorja tal-argument tar-rikorrent hija limitata mill-fatt li, billi s-setgħat tal-kummissarji tal-gvern u r-rwol tal-kontrollur tal-Istat ma nbidlux bejn is-snin 2003 u 2007, il-każijiet ta’ superviżjoni kienu għadhom jeżistu fl-2007 meta r-rikorrenti kkuntattjat lill-Kummissjoni biex tinnotifikalha l-kisba ta’ kontroll de facto ta’ CNR.

110. Barra minn hekk, fir-rigward tar-rwol reali tal-kummissarji tal-gvern, għandu jiġi kkonstatat li s-setgħat tagħhom huma limitati. Kif jirriżulta b’mod partikolari mill-Artikolu 14 tal-Istatuti ta’ CNR u mill-Artikolu 11 tad-Digriet Franċiż Nru 59-771, tas-26 ta’ Ġunju 1959 (Il-Ġurnal Uffiċjali tar-Repubblika Franċiża tat-28 ta’ Ġunju 1959, p. 6460), kif emendat bl-Artikolu 2 tad-Digriet Franċiż Nru 2003-512, tas-16 ta’ Ġunju 2003 (Il-Ġurnal Uffiċjali tar-Repubblika Franċiża tas-17 ta’ Ġunju 2003, p. 10102), li għalih jirreferi l-Artikolu 14 tal-Istatuti, żewġ kummissarji tal-gvern jinħatru għal CNR, wieħed b’digriet tal-Ministru tal-Enerġija Franċiż u l-ieħor b’digriet tal-Ministru tat-Trasport Franċiż. Il-kompitu tagħhom huwa li jkunu żguri li CNR twettaq il-missjoni ta’ interess ġenerali fil-kuntest tal-konċessjoni li ngħatatilha mill-Istat Franċiż. Kif ġustament issostni l-Kummissjoni, il-kompitu tal-kummissarji tal-gvern għalhekk jikkonċerna biss il-missjoni ta’ interess ġenerali ta’ CNR u mhux l-attività kummerċjali tagħha. Barra minn hekk, fir-rigward tar-rwol reali tal-imsemmija kummissarji tal-gvern fi ħdan il-kunsill ta’ sorveljanza u fil-laqgħat ġenerali ta’ CNR, dawn għandhom biss rwol konsultattiv kif ukoll dritt ta’ informazzjoni daqs dak tal-membri l-oħra tal-kunsill ta’ sorveljanza. Fir-rigward tas-setgħa tagħhom li jitolbu, fit-tmint ijiem wara l-adozzjoni ta’ deċiżjoni fil-kunsill ta’ sorveljanza li tirrigwarda l-implementazzjoni tal-konċessjoni, deliberazzjoni ġdida kif ukoll, fil-15-il jum ta’ wara din id-deliberazzjoni ġdida, li tiġi sospiża l-eżekuzzjoni tagħha filwaqt li jirreferu l-kwistjoni lill-Ministru, li mbagħad ikollu terminu ta’ 15-il jum sabiex juri, jekk ikun il-każ, l-oppożizzjoni tiegħu, ir-rikorrenti ammettiet fi tweġiba għal mistoqsija bil-miktub tal-Qorti Ġenerali li, fil-prattika, ma kienx hemm okkażjoni fejn il-kummissarji tal-gvern għamlu użu mis-setgħat tagħhom li jitolbu s-sospensjoni tal-eżekuzzjoni ta’ deċiżjoni jew li jopponu proġett ippreżentat matul il-perijodi 2000-2003 u 2004-2007 fil-kuntest tal-laqgħat tal-korpi ta’ CNR.

111. Għaldaqstant, għandu jiġi kkonstatat li, la fit-testi u lanqas fil-prattika, il-kummissarji tal-gvern ma jimpedixxux jew ma jistgħux jimpedixxu l-eżerċizzju ta’ kontroll de facto minn azzjonist minoritarju li jkollu pożizzjoni b’saħħitha fil-bord tad-diretturi u fuq kollox fil-laqgħa ġenerali kif kellha r-rikorrenti mit-23 ta’ Diċembru 2003. Is-siltiet mid-deliberazzjonijiet tal-korpi ta’ CNR invokati mir-rikorrenti ma jqiegħdux f’dubju tali kon klużjoni. L-iktar l-iktar, minn dan jirriżulta li l-azzjonist privat iqis b’ċerta kunsiderazzjoni l-opinjoni tal-Istat Franċiż fir-rigward ta’ proġetti strateġiċi li jaqgħu taħt il-missjoni ta’ interess ġenerali ta’ CNR. B’hekk, pereżempju, ir-referenzi għall-istennija sabiex jinkiseb il-qbil tal-ministri responsabbli mis-superviżjoni dwar pjan multiannwali ta’ ħames snin għall-implementazzjoni ta’ missjonijiet ta’ interess ġenerali ta’ CNR imsemmija fil-minuti tal-kunsill ta’ sorveljanza ta’ CNR tal-31 ta’ Marzu 2004 ma jagħtux informazzjoni dwar jekk ir-rikorrenti setgħetx jew le tara li CNR timplementa tali pjan mingħajr dan il-qbil u inqas dwar il-fatt li hija ma titħallhiex timponi l-fehma tagħha fir-rigward tal-istrateġija kummerċjali ta’ CNR.

112. Fir-rigward tar-rwol tal-kontrollur tal-Istat għandha ssir analiżi simili. Fil-fatt, minn qari kkombinat tal-Artikolu 5 tad-Digriet Nru 59-771 u tad-dispożizzjonijiet rilevanti tad-Digriet Franċiż Nru 55-733, tas-26 ta’ Mejju 1955 (Il-Ġurnal Uffiċjali tar-Repubblika Franċiża tal-1 ta’ Ġunju 1955, p. 5547), fil-verżjoni li kienet fis-seħħ fit-23 ta’ Diċembru 2003, jirriżulta li l-kontrollur tal-Istat jassisti għas-seduti tal-kunsill ta’ sorveljanza, bi rwol konsultattiv, u jeżerċita kontroll li jirrigwarda l-attività ekonomika u l-ġestjoni finanzjarja tal-persuni kkontrollati filwaqt li jiżgura ruħu li l-interessi patrimonjali tal-Istat Franċiż jiġu protetti. F’dan ir-rigward huwa għandu s-setgħat kollha ta’ investigazzjoni u ta’ dritt għall-informazzjoni u jista’ jassisti anki għal-laqgħat ġenerali. Il-missjoni tiegħu hija li jagħti lill-ministri responsabbli mill-ekonomija u mill-baġit Franċiż l-opinjoni tiegħu dwar l-abbozzi ta’ deċiżjonijiet suġġetti għall-approvazzjoni tagħhom u li jirrediġi rapport annwali dwar is-sitwazzjoni ekonomika u finanzjarja tal-impriżi kkontrollati. Barra minn hekk, id-Digriet Franċiż Nru 53-707, tad-9 ta’ Awwissu 1953, dwar il-kontroll tal-Istat fuq l-impriżi pubbliċi nazzjonali u ċerti korpi li jkollhom għan ekonomiku jew soċjali (Il-Ġurnal Uffiċjali tar-Repubblika Franċiża tal-10 ta’ Awwissu 1953, p. 705), invokat ukoll mir-rikorrenti bi tweġiba għall-mistoqsijiet bil-miktub tal-Qorti Ġenerali, jirreferi għal kontroll minn qabel li jirrigwarda b’mod partikolari l-baġit, iċ-ċessjonijiet, il-kisbiet jew l-estensjoni ta’ ishma finanzjarji.

113. F’dan ir-rigward, għandu jiġi kkonstatat li r-rikorrenti ma ssemmi l-ebda deċiżjoni konkreta ta’ CNR li ġiet suġġetta għall-approvazzjoni konġunta minn qabel tal-Ministru tal-Finanzi Franċiż u tal-Ministru tal-Enerġija Franċiż u li dwarha, għaldaqstant, il-kontrollur tal-Istat kellu jagħti opinjoni preliminari. Barra minn hekk, bi tweġiba għall-mistoqsija tal-Qorti Ġenerali li talbitha tippreċiża liema tkun, jekk ikun il-każ, l-azzjoni li tittieħed sussegwentement f’każ ta’ evalwazzjonijiet negattivi min-naħa tal-kontrollur tal-Istat fl-opinjonijiet u fir-rapporti tiegħu, kulma għamlet ir-rikorrenti kien li sostniet li dawn huma dokumenti interni għall-amministrazzjoni li la jkunu aċċessibbli għall-impriżi kkonċernati u lanqas a fortiori għall-azzjonisti privati tagħhom. F’dawn iċ-ċirkustanzi, fid-dawl tar-rwol konsultattiv tal-kontrollur tal-Istat fi ħdan il-korpi ta’ CNR u fin-nuqqas ta’ elementi konkreti li jippermettu li l-azzjonijiet tiegħu fir-rigward tal-ministeri responsabbli mis-superviżjoni jkunu marbuta mad-deċiżjonijiet reali ta’ CNR, ma ġiex stabbilit li l-kontrollur tal-Istat għandu rwol li jqiegħed f’dubju l-analiżi tal-Kummissjoni.

114. Anzi, minn dan jirriżulta li, l-istess bħall-kummissarji tal-gvern u kif ġustament issostni l-Kummissjoni, il-“kontroll” eżerċitat mill-Istat Franċiż permezz tal-kontrollur tal-Istat ma jikkorrispondix għall-kunċett ta’ kontroll fis-sens tar-Regolament Nru 4064/89.

115. Fl-aħħar nett, fir-rigward tal-argument tar-rikorrenti li hija ma riditx tistabbilixxi li l-Istat kien jeżerċita tali kontroll, iżda biss li kienu jeżistu numru ta’ indizji li kienu jimpedixxu li jkun hemm il-possibbiltà kbira li hija jkollha kontroll esklużiv de facto , fi kwalunkwe każ, l-elementi li ssemmi ma jimpedixxux li hija teżerċita kontroll fuq il-ġestjoni operattiva u kummerċjali strateġika ta’ CNR. Kif diġà ngħad fil-punt 109 iktar ’il fuq, is-saħħa ta’ konvinzjoni tal-argument tagħha ġiet kompromessa mill-fatt li dawn il-każijiet ta’ superviżjoni kienu għadhom jeżistu matul is-sena 2007 meta hija kienet ikkuntattjat lill-Kummissjoni biex tinnotifikalha l-kisba ta’ kontroll esklużiv de facto ta’ CNR.

116. Għal finijiet ta’ kompletezza, għandu jiġi ppreċiżat li l-argument tar-rikorrenti fl-aħħar mill-aħħar jissarraf f’eżiġenza li l-Kummissjoni tistabbilixxi n-nuqqas ta’ kull dubju min-naħa tagħha dwar il-possibbiltà li r-rikorrenti bdiet tiġġestixxi l-attivitajiet ta’ CNR mit-23 ta’ Diċembru 2003. Madankollu, bl-enfasi li tqiegħed f’dak il-punt fuq il-kunċett ta’ “il-possibbiltà kbira” imsemmi fil-punt 14 tal-Avviż fuq il-kunċett ta’ konċentrazzjoni, ir-rikorrenti qed tiżnatura l-kunċett ta’ kontroll esklużiv de facto .

117. F’dawn iċ-ċirkostanzi, l-ilmenti bbażati fuq l-allegazzjoni li l-Kummissjoni wettqet żbalji ta’ evalwazzjoni meta injorat l-influwenza tal-Istat fuq il-ġestjoni ta’ CNR, b’mod partikolari permezz tar-rwol tal-kunsill ta’ sorveljanza, tal-kummissarji tal-gvern u tal-kontrollur tal-Istat għandhom jiġu miċħuda.

– Fuq l-impatt tal-Liġi Murcef

118. Fil-premessi 87 sa 93 tad-deċiżjoni kkontestata, il-Kummissjoni essenzjalment tikkunsidra li l-eżistenza tal-Liġi Murcef ma timmodifikax l-analiżi li hija wettqet qabel dwar li kien prevedibbli li fil-laqgħat ġenerali futuri ta’ CNR ir-rikorrenti kien se jkollha maġġoranza assoluta. Kif ġie mfakkar fil-premessa 87, l-imsemmija liġi għandha l-għan li tipprojbixxi li operatur privat ikollu iktar minn 50 % tal-kapital jew tad-drittijiet ta’ vot ta’ CNR. Fil-premessa 89, il-Kummissjoni tosserva li r-rieda tal-leġiżlatur Franċiż li f’CNR iżomm struttura prinċipalment pubblika hija kwistjoni distinta minn dik li tikkonċerna l-kisba ta’ kontroll fis-sens tad-dritt tal-Unjoni.

119. Ir-rikorrenti ssostni li hija qatt ma sostniet li l-Liġi Murcef kienet tikkostitwixxi ostakolu legali għall-kisba min-naħa tagħha ta’ kontroll esklużiv ta’ CNR fis-sens tad-dritt tal-Unjoni. Madankollu, il-Kummissjoni naqset milli tieħu inkunsiderazzjoni l-eżistenza ta’ din il-liġi bħala punt ta’ fatt fin-numru ta’ indizji li jaffettwaw il-possibbiltà kbira li hija seta’ jkollha matul ix-xahar ta’ Diċembru 2003.

120. Għandu jiġi kkonstatat li, meta fil-premessa 89 tad-deċiżjoni kkontestata l-Kummissjoni tafferma li “ir-rieda tal-leġiżlatur Franċiż li f’CNR iżomm struttura prinċipalment pubblika hija kwistjoni distinta minn dik li tikkonċerna l-kisba ta’ kontroll fis-sens tad-dritt Komunitarju tal-konċentrazzjonijiet” [traduzzjoni mhux uffiċjali], hija għamlet distinzjoni ġusta bejn sitwazzjoni ta’ kontroll de jure ta’ CNR, li effettivament ma hijiex possibbli fid-dawl tal-Liġi Murcef, u l-fatt li dan l-ostakolu legali ma jimpedixxix li azzjonist privat ikun l-iktar azzjonist importanti ta’ CNR u, minkejja li minoritarju, li jkun jista’ jeżerċita kontroll de facto fuqha. Barra minn hekk, sa fejn ir-rikorrenti għandha l-għan li tistabbilixxi li l-eżistenza tal-Liġi Murcef taffettwa l-possibbiltà kbira li seta’ jkun hemm li hija teżerċita kontroll de facto fuq CNR mix-xahar ta’ Diċembru 2003, għandu jiġi osservat li tali argument jiċħad l-eżistenza ta’ fatturi oġġettivi li kienu jikkaratterizzaw is-sitwazzjoni tagħha fit-23 ta’ Diċembru 2003, li ma huwiex is-sens tal-Artikolu 3 tar-Regolament Nru 4064/89 jew tal-punt 14 tal-Avviż fuq il-kunċett ta’ konċentrazzjoni.

121. Għaldaqstant, l-argument ibbażat fuq l-allegazzjoni li l-Kummissjoni ma ħaditx suffiċjentement inkunsiderazzjoni l-eżistenza tal-Liġi Murcef bħala punt ta’ fatt li jaffettwa l-evalwazzjoni tal-kriterju marbut mal-possibbiltà kbira li r-rikorrenti teżerċita kontroll de facto fuq CNR għandu jiċi miċħud.

122. F’dan ir-rigward, ir-rikorrenti tinvoka wkoll id-Deċiżjoni tal-Kummissjoni 1999/594/KE, tat-18 ta’ Frar 1998, li timponi multa minħabba nuqqas ta’ notifikazzjoni u l-implementazzjoni ta’ konċentrazzjoni bi ksur tal-Artikolu 4(1) u tal-Artikolu 7(1) tar-Regolament Nru 4064/89 (Każ IV/M.920 – Samsung/AST) (ĠU L 225, p. 12). Skont ir-rikorrenti, f’dan il-każ, il-fatti huma paragunabbli ma’ dawk li wasslu għad-Deċiżjoni 1999/594, sa fejn, f’dak il-każ, ingħatat importanza kbira lil dispożizzjoni kuntrattwali u provviżorja li kienet timpedixxi l-akkwist ta’ maġġoranza tal-kapital tal-kumpannija AST.

123. Madankollu, għandha titfakkar il-ġurisprudenza ċċitata fil-punt 63 iktar ’il fuq, minn fejn jirriżulta li la l-Kummissjoni u lanqas, a fortiori , il-Qorti Ġenerali ma huma marbuta, f’dan il-każ, bil-konstatazzjonijiet ta’ fatt u bl-evalwazzjonijiet inklużi f’deċiżjoni preċedenti tal-Kummissjoni. Barra minn hekk, il-Kummissjoni ċaħdet dan l-argument tar-rikorrenti fil-premessi 90 u 91 tad-deċiżjoni kkontestata. L-analiżi tagħha għandha tiġi kkonfermata. Fil-fatt, bil-kontra ta’ dak li ssostni r-rikorrenti, fid-Deċiżjoni 1999/594 l-Kummissjoni kkunsidrat li kien hemm teħid ta’ kontroll esklużiv de facto tal-kumpannija AST minn Samsung matul ix-xahar ta’ Jannar 1996, filwaqt li klawżola tal-addendum għall-ftehim ta’ bejn l-azzjonisti, li kienet tipprovdi li Samsung ma setgħetx takkwista iktar minn 49.9 % mill-kapital ta’ AST, baqgħet applikabbli sax-xahar ta’ Diċembru 1998. Il-Kummissjoni kkunsidrat b’mod partikolari li kontroll de facto nkiseb meta Samsung kienet ħatret il-maġġoranza tal-membri tal-kunsill ta’ amministrazzjoni (premessa 7 tad-Deċiżjoni 1999/594). Konsegwentement, il-limitu kuntrattwali, iffissat għal 49.9 %, tas-sehem fil-kapital ma kienx l-element determinati fl-evalwazzjoni tal-kapaċità ta’ Samsung li tikseb il-kontroll esklużiv de facto ta’ AST. Għaldaqstant, jekk għal dan il-każ jiġi applikat raġunament simili, kontroll esklużiv de facto ta’ CNR mir-rikorrenti seta’ jseħħ tabilħaqq meta l-Liġi Murcef kienet għadha fis-seħħ. Inċidenalment, dan huwa, kif ġustament tfakkar il-Kummissjoni, dak li kkunsidrat ir-rikorrenti matul is-sajf tal-2007, meta kkuntattjat lill-Kummissjoni dwar l-operazzjoni inkwistjoni f’dan il-każ.

124. Fl-aħħar nett, il-ġurisprudenza mfakkra fil-punt 63 iktar ’il fuq hija applikabbli wkoll fir-rigward tal-argument marbut mad-Deċiżjoni tal-Kummissjoni, tat-12 ta’ Marzu 2004, li tiddikjara li konċentrazzjoni tkun kompatibbli mas-suq komuni (Każ COMP/M.3330 - RTL/M6) (iktar ’il quddiem id-“Deċiżjoni RTL/M6”), invokata mill-Kummissjoni fil-premessa 92 tad-deċiżjoni kkontestata u li r-rikorrenti tikkontesta r-rilevanza tagħha sa fejn hija qatt ma kkontestat il-fatt li s-sempliċi eżistenza tal-Liġi Murcef ma kinitx ostakolu għall-kisba ta’ kontroll esklużiv de facto ta’ CNR.

125. Barra minn hekk, kif tispjega l-Kummissjoni fil-premessa 92 tad-deċiżjoni kkontestata, fid-Deċiżjoni RTL/M6 kienet inkwistjoni liġi Franċiża li kienet timpedixxi li persuna fiżika jew ġuridika jkollha iktar minn 49 % tal-kapital jew tad-drittijiet ta’ vot ta’ stazzjon televiżiv nazzjonali. Anki jekk RTL kellha biss 48.8 % tal-kapital u 34 % tad-drittijiet ta’ vot tal-kumpannija M6, il-Kummissjoni kkonkludiet li hija kienet teżerċita kontroll esklużiv de facto fid-dawl b’mod partikolari tal-fatt li l-azzjonisti li fadal kienu mifruxa u tal-analiżi prospettiva mwettqa. Bil-kontra ta’ dak li ssostni r-rikorrenti, ir-referenza għal dak il-każ fid-deċiżjoni kkontestata bħala eżempju ta’ preċedent li juri li liġi li tiprojbixxi li operatur ikollu l-maġġoranza assoluta tad-drittijiet ta’ vot ma hijiex inkompatibbli mal-kisba ta’ kontroll de facto ta’ dik il-kumpannija, hija rilevanti. Kien x’kien il-każ, l-argument tar-rikorrenti, ibbażat essenzjalment fuq li dik ir-referenza kienet “żejda” ma huwiex tali li jqiegħed f’dubju l-analiżi tal-Kummissjoni fir-rigward tal-konklużjonijiet li għandhom jinġibdu mil-Liġi Murcef.

126. Għaldaqstant, l-ilment marbut mal-impatt tal-Liġi Murcef għandu jiġi miċħud ukoll.

Fuq l-ilmenti l-oħra tat-tielet parti tat-tieni motiv marbuta ma’ allegati żbalji li jaffettwaw l-indizji l-oħra adottati fid-deċiżjoni kkontestata

127. Ir-rikorrenti tinvoka żbalji li jikkonċernaw, l-ewwel nett, ir-rwoli industrijali u kummerċjali rispettivi tagħha u ta’ EDF fir-rigward ta’ CNR matul il-perijodu 2004-2006, it-tieni nett, id-dikjarazzjonijiet ta’ diriġenti ta’ CNR, tagħha stess u ta’ Suez u, it-tielet nett, l-eżistenza ta’ dritt ta’ prelazzjoni favur tagħha.

– Fuq l-ilment ibbażat fuq allegat żball ta’ evalwazzjoni fir-rigward tal-indizju dwar ir-rwoli kummerċjali u industrijali rispettivi ta’ EDF u tar-rikorrenti fir-rigward ta’ CNR matul il-perijodu 2004-2006

128. Dan l-ilment jikkonċerna r-raba’ ħjiel adottat mill-Kummissjoni biex tistabbilixxi li kien hemm bidla fil-kontroll fuq bażi dewwiema ta’ CNR favur ir-rikorrenti fit-23 ta’ Diċembru 2003 (punt 26 iktar ’il fuq).

129. Fil-premessi 94 sa 126 tad-deċiżjoni kkontestata, il-Kummissjoni kkunsidrat li, meta kisbet ir-rwol industrijali li kien ta’ EDF fi ħdan CNR, ir-rikorrenti saret l-unika azzjonista industrijali ta’ CNR mill-2003 u kellha rwol ċentrali fil-ġestjoni operattiva tagħha. Din l-analiżi tinvolvi żewġ partijiet li jirrigwardaw, min-naħa waħda, l-irtirar ta’ EDF mill-ġestjoni operattiva ta’ CNR u, min-naħa l-oħra, il-kisba mir-rikorrenti tar-rwol industrijali u tal-ġestjoni operattiva li kien ta’ EDF.

130. Fir-rigward tal-ewwel parti li tirrigwarda l-irtirar ta’ EDF (premessi 95 sa 102 tad-deċiżjoni kkontestata), il-Kummissjoni tinvoka b’mod partikolari l-irtirar ta’ EDF mill-ġestjoni operattiva ta’ CNR wara l-impenji meħuda matul is-sena 2001 fil-kuntest tad-Deċiżjoni EDF/EnBW, iċċitata fil-punt 4 iktar ’il fuq. B’mod partikolari, dawn l-impenji, min-naħa waħda, kienu li ma teżerċitax iktar id-drittijiet ta’ vot tagħha fil-laqgħat ġenerali ta’ CNR u li ma jkollhiex iktar rappreżentant fi ħdan il-kunsill ta’ amministrazzjoni tagħha u, mill-oħra, li bejn ix-xahar ta’ April 2001 u x-xahar ta’ April 2006 tixtri parti mill-produzzjoni tal-elettriku ta’ CNR fuq it-talba ta’ din tal-aħħar sabiex din tkun tista’ tidħol gradwalment fis-suq tal-elettriku.

131. Bil-kontra ta’ dik l-analiżi, ir-rikorrenti ssostni li EDF żammet wara s-sena 2003 u sa matul is-sena 2006 rwol operattiv u kummerċjali sinjifikattiv fir-rigward ta’ CNR. Skont ir-rikorrenti, iż-żieda fl-importanza tagħha seħħet tul il-perijodu 2004-2006.

132. Il-Kummissjoni tikkontesta l-argumenti tar-rikorrenti u ssostni li l-fatt li din kienet saret l-unika azzjonista industrijali ta’ CNR matul is-sena 2003 huwa ħjiel rilevanti.

133. L-ewwel nett, fir-rigward tal-kuntratt globali ta’ operat u tal-kuntratt li kien jiggarantixxi lil CNR ix-xiri tal-elettriku tagħha minn EDF, li ġew konklużi matul is-sena 2001 għal tul ta’ ħames snin, ir-rikorrenti ssostni b’mod partikolari li EDF kellha rwol de facto suffiċjentement sinjifikattiv sabiex il-Kummissjoni ma tkunx tista’ tikkonkludi li, mit-23 ta’ Diċembru 2003, kienet kisbet għalkollox ir-rwol operattiv u kummerċjali li storikament kien ta’ EDF. Il-fatt li l-Kummissjoni setgħet tikkunsidra fid-Deċiżjoni EDF/EnBW li dawn il-kuntratti li kienu jiggarantixxu x-xiri tal-elettriku kienu jikkostitwixxu impenn neċessarju sabiex “CNR tkun tista’ tidħol fis-swieq tal-elettriku” [traduzzjoni mhux uffiċjali] juri li EDF kellha rwol ta’ sieħba kummerċjali essenzjali sabiex seta’ jkun hemm dan id-dħul fis-suq.

134. Dan l-argument ma jistax jintlaqa’. Kif qalet il-Kummissjoni fil-premessa 100 tad-deċiżjoni kkontestata, l-eżistenza ta’ ftehim bejn EDF u CNR ma tikkontradixxix il-fatt li CNR setgħet tiddefinixxi l-politiki industrijali u kummerċjali tagħha b’mod indipendenti minn EDF. F’dan ir-rigward, il-Kummissjoni setgħet ġustament tinvoka t-teħid ta’ pożizzjoni tar-rikorrenti matul il-proċedura ta’ notifikazzjoni tal-konċentrazzjoni inkwistjoni f’dan il-każ. Il-punt 100 tad-deċiżjoni kkontestata jirreferi, dwar dan is-suġġett, għat-tweġiba tar-rikorrenti tas-7 ta’ April 2008 għat-talba għal informazzjoni tas-26 ta’ Marzu 2008 li fil-kuntest tagħha hija affermat b’mod partikolari li “EDF [kienet] tabilħaqq tilfet il-kontroll ta’ CNR fl-2001, meta l-kumitat Gentot […] [kien] iddeċieda l-kundizzjonijiet ta’ reviżjoni tal-protokolli li kienu jirregolaw ir-relazzjonijiet industrijali u kummerċjali taż-żewġ impriżi sabiex CNR issir gradwalment produttriċi tal-elettriku indipendenti u awtonoma” [traduzzjoni mhux uffiċjali]. Minn dik it-tweġiba jirriżulta li anki r-rikorrenti stess ikkunsidrat li CNR kienet inqatgħet mill-influwenza determinanti ta’ EDF mis-sena 2001.

135. Bil-kontra ta’ dak li tallega r-rikorrenti, din l-analiżi fil-punt 100 tad-deċiżjoni kkontestata ma timplikax li l-Kummissjoni għamlet mistoqsijiet żbaljati dwar jekk EDF kellhiex il-kontroll ta’ CNR bejn is-snin 2001 u 2006 minflok ma vverifikat jekk ir-rikorrenti setgħetx tiġi kkunsidrata bħala li kisbet ir-rwol operattiv li storikament kien ta’ EDF. Dan l-argument huwa interpretazzjoni ħażina tad-deċiżjoni kkontestata fejn il-Kummissjoni adottat biss bħala wieħed mill-ħjiel rilevanti sabiex tistabbilixxi teħid ta’ kontroll ta’ CNR mir-rikorrenti fi tmiem is-sena 2003 il-fatt li f’dak iż-żmien hija kienet l-unika azzjonista industrijali ta’ CNR.

136. Barra minn hekk, insostenn tal-argument tagħha, il-Kummissjoni ġustament tinvoka anki l-paragrafu 90 tal-formola CO ċċitat fin-nota ta’ qiegħ il-paġna 51 tad-deċiżjoni kkontestata. Hemmhekk saret referenza għal dikjarazzjoni komuni ta’ EDF u ta’ CNR tal-2001 li semmiet il-fatt li CNR kellha r-responsabbiltà għall-opzjonijiet prinċipali tal-ġestjoni industrijali tagħha.

137. It-tieni nett, fir-rigward tax-xiri tal-elettriku ta’ CNR minn EDF, il-Kummissjoni ġustament tfakkar l-impenji meħuda fil-kuntest tad-Deċiżjoni EDF/EnBW. Fil-fatt, kif jingħad fil-premessa 102 tad-deċiżjoni kkontestata, din kienet garanzija ta’ xiri minn EDF ta’ ċerta kwantità ta’ elettriku prodott minn CNR sabiex hija tkun tista’ tidħol fis-suq tal-elettriku bħala fornitriċi indipendenti. Barra minn hekk, ir-rikorrenti ma tipproduċi l-ebda data numerika insostenn tal-argument tagħha dwar l-importanza ta’ din is-sħubija kummerċjali kontinwa ma’ EDF, jew aħjar ta’ ċerta grad ta’ dipendenza li tirriżulta minnha. Fl-aħħar nett, għalkemm ir-rikorrenti ssostni li l-Kummissjoni ma ttrattatx bl-istess mod il-kuntratt kummerċjali li ġie konkluż bejnha u CNR, li kien jikkonċerna wkoll il-bejgħ volontarju, iżda li minkejja kollox kellu jittieħed inkunsiderazzjoni bħala indizju tar-rwol dominanti tagħha, dan l-argument ma jistax jintlaqa’ għaliex ma jikkontestax l-analiżi tal-Kummissjoni li l-eżistenza ta’ possibbiltà u mhux ta’ obbligu li CNR tara li parti mill-elettriku tagħha jinxtara minn EDF ma tikkontradixxix il-konstatazzjoni li CNR diġà matul is-sena 2003 kienet tiddetermina l-politika industrijali u kummerċjali tagħha b’mod indipendenti minn EDF.

138. It-tielet nett, kif il-Kummissjoni ma tonqosx milli tosserva, ir-rikorrenti ma tikkontestax il-fatt li r-rapport annwali għas-sena 2003 tal-Grupp Suez, li hija ma tikkontestax ir-rilevanza tiegħu, semma li hija kienet ħadet il-kontroll operattiv ta’ CNR u kien jinkludi ċ-ċentrali ta’ CNR fil-kapaċitajiet elettriċi tar-rikorrenti, kif ġie mfakkar fil-premessa 101 tad-deċiżjoni kkontestata.

139. Mill-punti 134 sa 138 iktar ’il fuq jirriżulta li ma ġiex stabbilit li l-Kummissjoni wettqet żball meta kkunsidrat l-irtirar ta’ EDF mill-ġestjoni operattiva ta’ CNR bħala punt ta’ fatt insostenn tar-raba’ ħjiel imsemmi fid-deċiżjoni kkontestata sabiex tiġi stabbilita l-kisba ta’ kontroll ta’ CNR mir-rikorrenti fit-23 ta’ Diċembru 2003.

140. Fir-rigward tat-tieni parti marbuta mal-kisba mir-rikorrenti tar-rwol industrijali ta’ EDF u mar-rwol ċentrali tar-rikorrenti fil-ġestjoni operattiva ta’ CNR, fil-premessi 103 sa 126 tad-deċiżjoni kkontestata, il-Kummissjoni ssemmi li l-akkwist tas-sehem ta’ EDF mir-rikorrenti fit-23 ta’ Diċembru 2003 u l-fatturi marbuta mal-irtirar ta’ EDF li ġew eżaminati fil-kuntest tal-ewwel parti jagħmlu parti minn kooperazzjoni li kienet bdiet mis-sena 2000 bejn ir-rikorrenti u CNR.

141. F’dan ir-rigward, il-Kummissjoni tirreferi għal ftehim qafas li ġie konkluż bejn CNR u r-rikorrenti f’dak iż-żmien li kellu b’mod partikolari l-għan li joħloq sussidarja komuni, Énergie du Rhône (EDR). Fil-premessi 106 sa 110 tad-deċiżjoni kkontestata, il-Kummissjoni tiżviluppa r-rwol essenzjali ta’ EDR fl-attività ta’ CNR fuq il-livell kummerċjali kif ukoll il-modalitajiet ta’ ġestjoni ta’ dik is-sussidjarja komuni. Minkejja l-fatt li CNR kellha 51 % tal-kapital u maġġoranza assoluta fil-kunsilli ta’ amministrazzjoni ta’ EDR, ir-rikorrenti kellha inflwenza determinanti fid-dawl tal-vot unanimu ta’ ċerti tipi ta’ deċiżjonijiet. Fil-premessa 111 tad-deċiżjoni kkontestata, il-Kummissjoni ssemmi li minbarra l-ftehim dwar il-ħolqien ta’ EDR, ir-rikorrenti u CNR, bejn is-sena 2001 u s-sena 2004, iffirmaw ċertu numru ta’ sħubijiet tekniċi u kummerċjali. Fil-premessa 112, il-Kummissjoni tirreferi għal dikjarazzjoni tal-President ta’ CNR fil-laqgħa ġenerali ordinarja tal-25 ta’ Ġunju 2003 li s-“CNR bdiet tirrifletti dwar il-konverġenza ta’ sħubija kummerċjali u ta’ sħubija industrijali mill-mument meta hija saret taf [li r-rikorrenti] kien se jkollha sehem mill-kapital. [Ir-rikorrenti] b’hekk saret l-ewwel sieħba kummerċjali b’35 % tal-bejgħ u b’żieda fl-importanza ta’ [EDR]” [traduzzjoni mhux uffiċjali].

142. Ir-rikorrenti topponi għal din l-analiżi l-fatt li l-Kummissjoni bbażat ruħha fuq ftehim bejnha u bejn CNR li nofshom ġew konklużi wara s-sena 2003. Barra minn hekk, il-Kummissjoni ma spjegatx b’liema mod il-ħolqien ta’ EDR seta’ jagħtiha influwenza ikbar fuq CNR. Il-ħolqien ta’ EDR ġie nnotifikat lil u approvat mill-Kummissjoni bħala ħolqien ta’ impriża komuni “kooperattiva” u mhux “konċentrattiva” matul is-sena 2002. Il-Kummissjoni kienet tat b’mod partikolari eżenzjoni individwali abbażi tal-Artikolu 81(3) KE “għal żmien daqs il-perijodu ta’ tbegħid gradwali ta’ EDF minn CNR, jiġifieri sal-2006” [traduzzjoni mhux uffiċjali]. Għaldaqstant, skont ir-rikorrenti, il-Kummissjoni missha kkonkludiet li r-rwol tagħha ta’ azzjonista industrijali ta’ referenza beda biss matul is-sena 2006.

143. Il-Kummissjoni tikkontesta l-argumenti tar-rikorrenti u ssostni li l-ħjiel fid-deċiżjoni kkontestata, jiġifieri li qabel it-23 ta’ Diċembru 2008 hija kisbet rwol industrijali u operattiv preeminenti, ma ġiex ikkontestat.

144. L-ewwel nett, fir-rigward tal-argument tar-rikorrenti bbażat fuq il-fatt li l-kuntratti bejnha u CNR imsemmija b’mod partikolari fil-premessa 111 u fin-nota ta’ qiegħ il-paġna 55 tad-deċiżjoni kkontestata jikkonċernaw parzjalment il-ftehim li ġew konklużi wara s-sena 2003, anki jekk dan kien effettivament il-każ ta’ tlieta mis-sitt ftehim imsemmija, jibqa’ l-fatt li tliet ftehim huma tal-2001, jiġifieri kuntratt qafas ta’ xiri ta’ opzjonijiet fuq kuntratti tal-futuri ta’ xiri tal-elettriku, kuntratt ta’ provvista u ta’ garanzija u kuntratt take or pay, u li huma setgħu jservu sabiex juru tisħiħ tas-sħubija bejn CNR u r-rikorrenti fuq il-livell tekniku u dak kummerċjali ferm qabel ix-xahar ta’ Diċembru 2003.

145. It-tieni nett, dwar il-portata tal-eżenzjoni mogħtija mill-Kummissjoni f’ittra amministrattiva tad-29 ta’ Novembru 2002 li għalqet il-proċedura ta’ notifikazzjoni fir-rigward ta’ EDR, il-Kummissjoni ġustament issostni li ma huwiex għaliex hija kienet ikkunsidrat l-impriża komuni EDR bħala li tista’ tiġi eżentata sa matul is-sena 2006 li r-rikorrenti ma setgħetx teżerċita kontroll de facto fuq CNR mix-xahar ta’ Diċembru 2003. Fil-fatt, anki jekk hija setgħet tafferma fl-imsemmija ittra li hija kienet qed tagħti eżenzjoni individwali lil EDR, abbażi tal-Artikolu 81(3) KE “għal żmien daqs il-perijodu ta’ tbegħid gradwali ta’ EDF minn CNR, jiġifieri sal-2006”, iċ-ċessjoni tat-titoli ta’ EDF lir-rikorrenti kienet għadha ma saritx. Issa huwa tabilħaqq il-qari kkombinat ta’ dawn l-elementi li jista’ jiddetermina l-eżistenza ta’ kontroll esklużiv de facto fi tmiem is